Ginkok—Mic Madit Loyo Ducu pa Lubanga - Kabedo me Intanet pa Lucaden pa Jehovah\nDUL ME ABIC\nGinkok mono obedo gin ango?\nKimiyo i yo ango?\nTwero kelo jami ango pi in?\nIn itwero nyuto ni itye ki pwoc pire nining?\nMIC ango madit loyo ducu ma dong ityeko nongone i kwoni? Pe ni wel mic moni omyero obed tek ka wek pire obed tek. I ada, dit pa wel mic moni pe kare ducu kipimo ki wel me cente. Kono do, ka mic-ce keli yomcwiny nyo cobo mitti me kwoni kikome, ci pire bedo tek boti.\n2 I kin lwaki mic ducu ma cwinyi mito ni ka twere omyero inong, tye acel ma loyo mukene-ni ducu. En aye obedo mic pa Lubanga bot dano. Jehovah omiyo botwa jami mapol, ento micce madit loyo botwa aye ginkok pa Wode, Yecu Kricito. (Matayo 20:28) Kit ma wabineno kwede i dul man, ginkok aye obedo mic ma pire dit loyo ma itwero nongone pien twero keli yomcwiny ma pe tite dok twero cobo mitini ma pigi tego. Ginkok aye obedo gin ma nyuto mar pa Jehovah madit loyo ma en onyuto.\n3 Ka kiketo i yo ma yot, ginkok aye obedo yo pa Jehovah me gonyo nyo laro dano ki i bal ki to. (Jo Epeco 1:7) Me niang te pwony me Baibul man, omyero wadwok tamwa cen wa i jami ma gutimme i poto me Eden. Ka dong waniang jami ma Adam orwenyo i kare ma en obalo ci watwero bedo ki pwoc ni ginkok obedo mic ma pire tek atika piwa.\n4 I kare ma en ocweyo Adam, Jehovah omiye gin mo ma ada onongo pire dit adada.—kwo ma roc pe iye. Kong itam i kom gin ma Adam onongo. Kiyube ki kom wa ki adam ma roc pe iye, onongo pe two, ti, nyo to. Macalo dano ma pe ki roc mo, en onongo tye ki wat mo ma kite dok pat ki Jehovah. Baibul waco ni Adam onongo obedo “wod pa Lubanga.” (Luka 3:38) Pi meno Adam obedo ki wat macok atika gin ki Lubanga Jehovah, calo kit ma bedo i kin latin gin ki wonne ma lamar. Jehovah obedo ka lok gin ki wode man me lobo-ni kun miyo bot Adam tic me atima me yomocwiny dok oweko en oniang jami ma mitte ki bote.—Acakki 1:28-30; 2:16, 17.\n5 Adam onongo kiyubo ‘i cal pa Lubanga.’ (Acakki 1:27) Meno pe tere ni Adam onongo cal ki Lubanga i kom. Kit ma wakwano kwede i Dul me 1 me buk man, Jehovah obedo cwiny ma pe nen. (Jon 4:24) Pi meno Jehovah pe tye ki kom me del ki remo. Cweyo en i cal pa Lubanga onongo tyene tye ni kicweyo Adam ki kit macal ki pa Lubanga, ma i kine tye mar, ryeko, ngolo kop atir, ki teko. Adam onongo cal ki Wonne i yo mukene ma pire tek pien ni en onongo tye agonya me moko tamme pire kene. Pi meno, Adam onongo pe tye calo gar ma kiyubo me lubo yo ma dong kiyubo woko con. Ento, en onongo twero moko tamme i kom gin maber ki marac ma mako kwone. Ka onongo en owiny dog Lubanga kono onongo en obedo makwo i lobo i Paradic pi naka.\n6 Dong, i kare ma Adam pe owinyo cik pa Lubanga onongo dong ngene kene ni kingolo to i wiye, en oculo pire ki wel matek. Balle oweko en orwenyo kwone ma roc pe iye macalo dano kacel ki jami mabeco ma bino pire ducu, nyo ma kwo man kelo. (Acakki 3:17-19) Ki cwer cwiny madit, Adam orwenyo kwo man ma pire tek-ki pe pi en keken ento wa pi lutinone ma en onongo binywalo. Lok pa Lubanga waco ni: “Pi meno, kit macalo bal yam obino i lobo kun wok ki i dano acel [Adam], ka dong to obino pi bal, kit meno bene to onya oromo kin dano ducu, pien dano ducu gubalo.” (Jo Roma 5:12) Ada, wan ducu walako bal ki bot Adam. Pi meno, Baibul waco ni en ‘ocate’ kacel ki lutinone i opii ki to. (Jo Roma 7:14) Pe onongo tye kit gen mo pi Adam gin ki Kawa pien gin guyero pigi kengi pe me winyo dog Lubanga. Ento wan lutinogi kono?\n7 Jehovah olaro dano kun tiyo ki ginkok. Ginkok mono obedo gin ango? Kop i kom ginkok mako tutwalle jami aryo. Mukwongo, ginkok aye gin ma kiculo me gonyo nyo culo pi gin moni-ni wek kidwok cen bot rwodde. Kitwero porone ki wel ma kiculo me gonyo lamabuc me lweny. Me aryone, ginkok aye wel ma kiculo ma rwatte ki wel gin moni. Rom aroma ki gin ma kiculo me culo ka wang awano ma ngati moni onongo. Me labolle, ka ngati mo otimo akciden, en myero ocul wel jami ducu ma rwatte ki, nyo ma rom aroma ki wel jami ma en obalo-ni.\n8 Twere nining me culo twon peko ma Adam okelo i kom wan ducu ki me gonyowa ki i opii me bal ki to? Kong wanenu lok i kom ginkok ma Jehovah omiyo ki gin ma man twero kelone pi in.\nKIT MA JEHOVAH OMIYO KWEDE GINKOK\n9 Kit ma kwo ma pe ki roc aye orweny-nyi, kwo pa dano ma tye ki roc pe onongo twero dwokone cen. (Jabuli 49:7, 8) Gin ma mitte aye onongo ginkok ma welle rom aroma ki maca ma kirwenyo-ni. Man rwatte ki cik madit ma tye atir labongo roc mo ma nonge i Lok pa Lubanga, ma waco ni: “Kwo gibiculo ki kwo.” (Nwoyo Cik 19:21) Dong, gin ango ma onongo biculo wel dit me kwo pa dano ma pe ki roc, nyo kwo ma Adam orwenyo-ni? Kwo ma pe ki roc mukene ma onongo mitte aye obedo ‘ginkok ma rom aroma.’—1 Temceo 2:6.\nJehovah omiyo Wode acel keken ma en aye ocweyo en kikome macalo ginkok piwa\n10 Jehovah omiyo ginkok nining? En ocwalo wode mo ma obedo cwiny ma pe ki roc i lobo. Ento Jehovah pe ocwalo cwec ma obedo cwiny mo keken ma onen. En ocwalo en ma pire tek dong loyo ducu ki bote, Wode acel keken ma en aye ocweyo kikome. (1 Jon 4:9, 10) Wode-ni oweko kabedone me polo labongo dic mo. (Jo Pilipi 2:7) Kit ma waneno kwede i dul ma okato i buk man, Jehovah otimo tango i kare ma onako kwo pa Wode man i i Maliam. Pi tek pa cwiny maleng pa Lubanga, kinywalo Yecu macalo dano ma pe ki roc pi meno en onongo pe i lok me bal-li.—Luka 1:35.\n11 I yo ango ma dano acel keken twero bedo macalo ginkok pi jo mapol, i adane, pi dano milion mapol ata? Pe rac, dano ma welgi tye wa i milion mapol ata-ni kono gudoko lubal nining? Po ni pi timo bal, Adam orwenyo kwo ma pe ki roc ma pire tek-ki woko. Pi meno, en onongo pe twero miyone bot lutinone. Ma ka meno, en dok onongo twero miyo bal ki to aye. Yecu, ma Baibul lwongo ni “Adam me agikkine” onongo tye ki kwo ma roc pe iye, dok pe omedo ki balo bal mo. (1 Jo Korint 15:45) I yo eni, Yecu oleyo ka tyen Adam me larowa. Pi winyo Lubanga labongo balo bal mo, ki pi miyo kwone, nyo tyero kwone ma roc pe iye, Yecu oculo pi bal pa Adam. Pi meno Yecu omiyo gen bot lutino pa Adam.—Jo Roma 5:19; 1 Jo Korint 15:21, 22.\n12 Baibul tito peko matut ma Yecu ociro ma onongo peya oto. En okato ki i pwod me lut malyet, kingabe i kom yat ki twon gero, oto to malit i kom yat. (Jon 19:1, 16-18, 30; Lamed ngec) Pingo onongo mitte pi Yecu me deno peko marac kumeno? I dul ma tye anyim i buk man, wabineno ni Catan okelo pyem i kom Jehovah ni dano mo pe bigwoko gene ka orwatte ki atematema. Yecu omiyo lagam ma dong ber loyo ducu i adot pa Catan-ni, ki gwoko gene kun ciro twon can madit. Yecu onyuto ni dano ma pe ki roc ma tye agonya me moko tamme pire kene twero gwoko gene labongo roc mo i kom Lubanga kadi bed Larac otim gin mo keken. Omyero obed ni Jehovah pud dong obedo ki yomcwiny pi gene pa Wode me amara-ni ya!—Carolok 27:11.\n13 Ginkok-ki kiculo nining? I nino dwe 14 me dwe me Nican pa Lujudaya i mwaka 33 K.M., Jehovah oye ni kinek Wode ma pe ki bal kacel ki roc-ci woko. Pi meno Yecu otyero kwone macalo dano ma roc pe iye “kicel keken ma otyeko lok woko ducu.” (Jo Ibru 10:10) Nino adek inge to pa Yecu, Jehovah ocere odwoke cen i kwo me cwiny. Ki i polo, Yecu otero wel dit pa kwone macalo dano ma kityero macalo ginkok pi wilo lutino pa Adam i nyim Lubanga. (Jo Ibru 9:24) Jehovah oye dit pa wel me gityer pa Yecu-ni macalo ginkok ma mitte me gonyo dano ki i opii pa bal ki to.—Jo Roma 3:23, 24.\nJAMI MA GINKOK-KI TWERO TIMONE PI IN\n14 Kadi bed watye ki bal, watwero bedo ki mot ma welle dit ma pe twere pi ginkok-ki. Kong wanenu jami mogo ma bino i kare-ni ki ma bibino i anyim pi mot man maber ma a ki bot Lubanga-ni.\n15Weko bal. Wan watye ki lweny matek atika me timo jami matir pi bal alaka. Wan ducu wabalo i lok nyo i tic. Ento pi tyer me ginkok pa Yecu-ni, miyo ‘weko balwa’ twere. (Jo Kolocai 1:13, 14) Ento me wek kiwek balwa, omyero kong wakun balwa ki cwiny me ada. Dok bene omyero wakok bot Jehovah, kun wakwaye me weko balwa pi niyewa i kom tyer me ginkok pa Wode.—1 Jon 1:8, 9.\n16Bedo ma cwinywa pe poto i nyim Lubanga. Poto cwiny twero weko kwowa pe bedo yot dok weko wawinyo mading. Jehovah ki kicane gire pud weko wawore ki cwiny ma opye mot kadi bed watye ki roc pi ginkok ma miyo weko bal twere. (Jo Ibru 9:13, 14) Man miyo twere piwa me lok ki Jehovah labongo gung cwiny. Pi meno, watwero bedo agonya me lega bote. (Jo Ibru 4:14-16) Bedo labongo poto cwiny miyo wiwa pye mot, ma pe wabedo ma yot i wangwa kekenwa dok kelo yomcwiny.\n17Gen me kwo pi nakanaka i paradic i lobo. Jo Roma 6:23, waco ni: “Pien mucara me bal en to.” Tyeng acel-li dok medo ni: “Ento mot ma Lubanga miyowa nono, en aye kwo ma pe tum i Yecu Kricito Rwotwa.” I Dul me 3 me buk man, wanyamo lok i kom ber pa lobo Paradic ma tye ka bino-ni. (Niyabo 21:3, 4) Jami mabeco ma i kine tye iye kwo ma pe tum, yot kom, gitwere pien Yecu oto pi wan. Me nongo jami mabeco magi, omyero wanyut ni wapwoyo mic me ginkok-ki.\nIN ITWERO NYUTO PWOCCI NINING?\n18 Pingo omyero wabed ki twon pwoc madit bot Jehovah pi ginkok-ki? Kakare, mic moni pire bedo tek ka lami jami moni ni odyero cawane, kerone, nyo ka lami jami-ne ojalo ginne mo piwa. Cwinywa bedo yom ka waniang ni mic meno obedo pi cwiny me mar ma lamiyone ni onongo tye kwede piwa. Ginkok obedo gin ma pire dit kato ducu i kin mic ducu, pien Lubanga ojalo gin madit loyo piwa. Jon 3:16 ( NW ) waco ni: “Pien Lubanga omaro lobo matek oweko en omiyo Wode acel keken ma en ocweyo en kikome.” Ginkok aye dong obedo gin ma nyuto mar madit loyo pa Jehovah i komwa. Nyuto bene mar pa Yecu, pien en obino labongo dic mo me miyo kwone pi wan. (Jon 15:13) Mic me ginkok-ki omyero dong owek waye ni Jehovah gin ki Wode gimaro wan ki acel acel.—Jo Galatia 2:20.\n19 In dong itwero nyuto nining ni ipwoyo mic me ginkok pa Lubanga? Me acakki, nong ngec ma dok i kom Jehovah, Lami Mic Madit. (Jon 17:3) Kwano Baibul ki kony pa buk man bikonyi me timone. Ngecci bimedde i kom Jehovah, marri pi en bene bidoko tut. Mar meno bene biweko ibimito yomo cwinye.—1 Jon 5:3.\nNgeyo lok mapol i kom Jehovah obedo yo acel ma in inyuto kwede ni ipwoyo micce me ginkok\n20Ket niye-ni i kom tyer me ginkok pa Yecu. Yecu kikome owaco ni: “Dano ma ye Wod tye ki kwo ma pe tum.” (Jon 3:36) Watwero keto niyewa i kom Yecu nining? Niye ma kit meno pe nen i lok keken. Yakobo 2:26 waco ni “niye ka pe giketo i tic, nongo dong oto woko.” Ada, niye me ada kinyuto i “tic,” ma en aye ticwa. Yo acel me nyuto ni watye ki niye i kom Yecu aye me timo jami ducu maber ma watwero me poro en, pe i gin ma waloko keken ento wa i jami ma watimo bene.—Jon 13:15.\n21Bed tye i nipo me Cam me Otyeno pa Rwot mwaka ki mwaka. I otyeno me nino dwe 14 me Nican i mwaka 33 K.M., Yecu ocako kwer ma dok pat ma Baibul lwongo ni ‘Cam me Otyeno pa Rwotwa.’ (1 Jo Korint 11:20; Matayo 26:26-28) Kwer man bene kilwongo ni Nipo me to pa Kricito. Yecu ocako kwer man me konyo lukwenane kacel ki Lukricitayo ducu ma bilubogi me mako i wigi ni, pi tone macalo dano ma pe ki roc, en emiyo kwone, macalo ginkok. Yecu ociko lok ma mako kwer man ni: “Wutim kuman me po pira.” (Luka 22:19) Kwero Nipo man poyo wiwa i kom mar madit ma Jehovah kacel ki Yecu gunyuto ma mako ginkok. Wan watwero nyuto pwocwa pi ginkok ki bedo tye i kwero nino me Nipo me to pa Yecu mwaka ducu.*\n22 Ginkok ma Jehovah omiyo ni ada obedo mic madit atika. (2 Jo Korint 9:14, 15) Mic man madit ma pe tite-ni twero konyo kadi wa jo ma oto. Dul me 6 ki 7 bitito kit ma man twere kwede.\nGinkok obedo yo ma Jehovah tiyo kwede me gonyo dano ki i bal ki to.—Jo Epeco 1:7.\nJehovah omiyo ginkok ki cwalo Wode acel keken ma en aye ocweyo en kikome i lobo me to piwa.—1 Jon 4:9, 10.\nPi ginkok, weko kiweko balwa, wabedo ki leng cwiny, wabedo ki gen me kwo ma pe tum.—1 Jon 1:8, 9.\nWanyuto ni watye ki pwoc i kom ginkok ki bedo ka pwonyo lok mapol i kom Jehovah, ki bedo ki niye i kom tyer me ginkok pa Yecu, ki dong bedo ka kwero Cam me Otyeno pa Rwot.—Jon 3:16.\n* Pi ngec mukene ma dok i kom tyen lok ma mako Cam me Otyeno pa Rwot, nen Lamed ngec.\n1, 2. (a) Mic moni doko gin ma pire tek boti ka timo ngo? (b) Pingo kitwero waco ni ginkok aye mic ma pire tek loyo ma in itwero nongone i kwoni?\n3. Ginkok obedo gin ango, dok gin ango ma wan omyero waniang ka wek wabed ki pwoc pi ber pa mic man?\n4. Gin ango ma kwo ma pe ki roc okelo bot Adam?\n5. Tyen lokke ngo, ma Baibul owaco ni kiyubo Adam ‘i cal pa Lubanga’?\n6. I kare ma Adam okwero winyo dog Lubanga, gin ango ma en orwenyo, dok ogudo kom lutinone nining?\n7, 8. Kop i kom ginkok tutwalle mako jami aryo ango?\n9. Kit ginkok ango ma onongo mitte?\n10. Jehovah omiyo ginkok nining?\n11. Twere nining pi dano acel keken me bedo macalo ginkok pi jo milion mapol?\n12. Gin ango ma deno peko pa Yecu-ni onyuto?\n13. Kiculo ginkok-ki nining?\n14, 15. Myero watim gin ango wek ‘kiwek balwa’?\n16. Gin ango ma miyo waworo Lubanga labongo poto cwiny, dok berre tye ka kwene?\n17. Kit jami ango mabeco ma twere pien ni Yecu oto pi wan?\n18. Pingo omyero wabed ki pwoc bot Jehovah pi micce me ginkok?\n19, 20. Yo ango ma in itwero nyuto ni ipwoyo mic me ginkok pa Lubanga?\n21, 22. (a) Pingo omyero wakwer nipo me Cam me Otyeno pa Rwot mwaka ki mwaka? (b) Gin ango ma kibitito i Dul me 6 ki 7?


Wutit Kwena Maber me Kica pa Lubanga | Pwony me Anyama\nWi Lubele—Me Akwana i Kacokke | Julai 2016\nKWAN I LEB Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French Ga Georgian German German Sign Language Grik Guarani Gujarati Gun Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\nWutit Kwena Maber me Kica pa Lubanga\n‘Tit lok me kwena maber me kica pa Lubanga.’—TIC 20:24.\nWER: 101, 84\nKica pa Jehovah ma pe wapore pire-ni myero ocuk cwinywa me timo ngo?\n“Kwena maber me Ker” nyuto kica pa Lubanga nining?\nJehovah binyuto kicane nining i lobo manyen?\n1, 2. Paulo onyuto nining ni etye ki pwoc pi kica pa Lubanga?\nLAKWENA Paulo owaco ki cwinye ducu ni: “Kicane [pa Lubanga] ma tye bota-ni yam pe obedo me nononono.” (Kwan 1 Jo Korint 15:9, 10.) Ki lok ada, Paulo onongo ngeyo ka maleng ni pe epore me nongo kica pa Lubanga pien onongo yam ebedo ka keto ayelayela i kom Lukricitayo i kare mukato angec.\n2 I agikki me kwone, Paulo ocoyo waraga bot latic lawote Temceo kun wacce ni: “Apwoyo ngat ma omiya teko me tiyo tic man, en Kricito Yecu Rwotwa, pien dong okwana me bedo lagen, ka oketa bene i ticce.” (1 Tem. 1:12-14) Tic meno onongo kwako gin ango? Paulo otito bot luelda ma i kacokke me Epeco gin ma tic man kwako, kun waco ni: ‘Kwona dong pe obedo gin me wel ki tung bota, pe pire dong dit ki bota, ento myero an dong acob ngwecca keken ki dog tic ma alimo ki bot Rwotwa Yecu, me tito lok me kwena maber me kica pa Lubanga.’—Tic 20:24.\n3. Tic ango ma pire tek ma kimiyo bot Paulo? (Nen cal ma tye i pot karatac 25.)\n3 “Kwena maber” ango ma Paulo obedo ka titone me nyuto kica pa Jehovah? En otito bot Lukricitayo me Epeco ni: “Wun dong wutyeko winyo kit ma Lubanga omiyo abedo lakan-lim me kicane ki tung botwu.” (Ep. 3:1, 2) Paulo onongo kimine tic me tito kwena bot Lurok wek gin bene gubed kacel ki Kricito i Ker pa Meciya i gamente pa Lubanga. (Kwan Jo Epeco 3:5-8.) I ticce me pwony ki arima, Paulo oweko lanen maber me aluba bot Lukricitayo me kare-ni dok onyuto ni kica pa Lubanga pe kinyuto bote me “nononono.”\nTIKA KICA PA LUBANGA MA PE WAPORE PIRE-NI CUKO CWINYI?\n4, 5. Pingo watwero wacone ni “kwena maber me Ker” rom aroma ki “lok me kwena maber me kica pa Lubanga”?\n4 I kare man me agikki-ni, jo pa Jehovah gitye ki tic me tito “kwena maber me ker pa Lubanga . . . i wi lobo ducu, me bedo caden bot rok ducu.” (Mat. 24:14) Kwena maber ma watito-ni bene kwako “lok me kwena maber me kica pa Lubanga” pien mot ducu ma watye ki gen me nongone i te loc me Kerri bibino pi kica pa Jehovah ma onyuto kun tiyo ki Kricito. (Ep. 1:3) Tika wan ki acel acel walubo lanen pa Paulo me miyo pwoc pi kica pa Jehovah kun wanywako i ticwa me pwony ki arima?—Kwan Jo Roma 1:14-16.\n5 I pwony mukato-ni, wapwonyo kit ma wan ducu macalo lubalo watwero nongo kwede adwogi maber ki i kica pa Jehovah i yo mapol. Pi meno, watye ki banya bot dano ducu me tute ki tekwa ducu wek gunge kit ma Jehovah tye ka nyuto kwede ki marre ki dok kit ma gitwero nongo kwede adwogi maber ki iye. Lubanga onyuto kicane i yo mene ma myero wakony dano wek gubed ki pwoc iye?\nTIT KWENA MABER ME GINKOK PA KRICITO\n6, 7. Ka watye ka tito pi ginkok bot dano, nongo watye ka tito lok me kwena maber me kica pa Lubanga nining?\n6 I kare-ni dano mapol cwinygi pe pidogi ka gutimo bal dok man weko pe giniang pingo ginkok mitte. Kitungcel bene, dano mapol gineno ni kit kwo ma gitye kwede pe kelo yomcwiny. Ka pe guloko ki Lucaden pa Jehovah, jo mapol pe giniang gin ma bal obedo, adwogi marac ma kelo, ki dok ngo ma myero watim me a ki i opii me bal. Jo ma gimwol cwinygi pye ka gupwonyo ni, pi mar madit kacel ki kica pa Jehovah, omiyo en ocwalo Wode i lobo me kwanyo bal kacel ki adwogine, to.—1 Jon 4:9, 10.\n7 I kare ma Paulo tye ka lok i kom Wod me amara pa Jehovah, en owaco ni: “Pi remo me to pa Wode ma ocwer piwa, dong gikokowa woko, giweko balwa, kit macalo lonyo me kicane dwong kwede.” (Ep. 1:7) Ginkok pa Kricito obedo lanyut me mar madit ma Lubanga tye kwede piwa ki dok nyuto Kicane madit ma pe wapore pire. Pud dong miniwa kwe cwiny ya me ngeyone ni ka waketo niyewa i kom ginkok pa Yecu, ci kibitimo kica pi balwa dok cwinywa pe bipidowa!\nKONY DANO ME DONGO WAT MABER KI LUBANGA\n8. Pingo mitte ni kidwok dano ma gitye ki bal bot Lubanga?\n8 Watye ki tic me tito bot jo mukene ni gitwero bedo ki wat macok ki Lacwecgi. Ma peya dano gucako keto niyegi i kom ginkok pa Yecu, Lubanga nenogi macalo lumonene. Lakwena Jon ocoyo ni: “Dano ma ye Wod tye ki kwo ma pe tum; ngat ma pe winyo dog Wod, pe bineno kwo, ento kiniga pa Lubanga bedo i kome.” (Jon 3:36) Ki yomcwiny madit, ginkok pa Kricito oweko watwero bedo lurem Lubanga. Paulo otito ka maleng ni: “Wun yam wupokke woko ki Lubanga; onongo wubedo lukworre i tamwu, kun wutimo gin maraco. Ento kombeddi dong pi to pa Wode ma con odoko dano, en odwokowu woko bote.”—Kol. 1:21, 22.\n9, 10. (a) Tic ango ma Kricito omiyo bot omegine ma kiwirogi? (b) ‘Romi mukene-ni’ gikonyo kor utmege ma kiwirogi nining?\n9 Kricito omiyo ki omegine ma kiwirogi ma gitye i lobo kany gin ma Paulo olwongo ni “tic me dwoko dano” bot Lubanga. Me nyamo lok meno i yo matut, Paulo ocoyo waraga bot Lukricitayo ma kiwirogi i cencwari me acel kun tito botgi ni: “Meno ducu obedo tic ma Lubanga otiyo, ma yam odwokowa kwede bote, pi Kricito, dok bene omiyowa tic me dwoko dano bote; ni meno, i Kricito, Lubanga onongo yam tye ka dwoko dano ma i lobo bote, kun pe okwano balgi i komgi, dok bene omiyowa lok me kwena i kom kit ma en dong odwokogi kwede bote. En mumiyo wadoko lukwena, luwang Kricito; Lubanga legowu ki dwanwa, wan bene wabako dogwa ma ka Kricito ni, wuwek Lubanga odwokwu bote.”—2 Kor. 5:18-20.\n10 ‘Romi mukene-ni’ gineno ni obedo mot madit me konyo kor jo ma kiwirogi i tic man me pwony-nyi. (Jon 10:16) Macalo luwang Kricito, romi mukene-ni gitye ka tic matek kun gipwonyo dano ki lok ada ki dok gikonyogi me dongo wat macok ki Jehovah. Man obedo yo ma pire tek adada me miyo caden kore ki kore pi kwena maber me kica pa Lubanga.\nWEK DANO GUNGE NI LUBANGA GAMO LEGA\n11, 12. Pingo obedo kwena maber me ngeyone ni twere ki dano me lega bot Jehovah?\n11 Dano mapol gilego pien gingeyo ni lega kweyo cwinygi, ento pe giye ni Lubanga winyo legagi. Mitte ni gunge ni Jehovah aye ‘lagam lega-gu ducu.’ Laco Jabuli Daudi owaco ni: “In aye ma igamo lega-gu ducu. Dano ducu gibibino boti pi balgi ma gutimo. I kare ma timwa marac dong obwoyowa, in itimowa kica iweko balwa.”—Jab. 65:2, 3.\n12 Yecu owaco bot lupwonnyene ni: “Ka wubilego gin mo i nyinga, abitiyo.” (Jon 14:14) Man nyuto ni watwero lega pi “gin mo” keken ma rwatte ki miti pa Jehovah. Jon bene ocuko cwinywa ni: “Gin ma miyo wabedo ki gen i kome en ene ni, ka walegge gin mo kun walubo gin ma en mito, ci en winyo legawa.” (1 Jon 5:14) Pud dong obedo gin maber ya me pwonyo jo mukene wek gunge ni lega pe kweyo cwinywa keken ento obedo yo maber adada me nyikke cok i nyim “komker pa Lubanga . . . ka ma kica tye iye”! (Ibru 4:16) Ka wapwonyogi me lega i yo matir, bot Ngat matir, ki dok pi tyen lok matir, ci watwero konyogi me nyikke cok bot Jehovah ki dok me nongo kwe cwiny i kare ma cwinygi otur.—Jab. 4:1; 145:18.\nKICA PA LUBANGA I LOBO MANYEN\n13, 14. (a) Mot ango ma jo ma kiwirogi gibinongone i anyim? (b) Tic ango ma jo ma kiwirogi gibitimo pi dano mukene-ni ducu?\n13 Kica pa Jehovah pe bigik i lobo man marac-ci keken. I kare ma tye ka lok i kom mot ma Lubanga omiyo bot jo 144,000 ma gibiloc kacel ki Kricito i polo, Paulo ocoyo ni: “Lubanga lalonyo i kicane, mar ma en marowa kwede dit twatwal; en mumiyo kadi bed onongo wadoko jo muto pi turo cikke, en omiyo wadoko kwo kacel ki Kricito. Lubanga olarowu pi kicane. Pi ribbewa ki Kricito Yecu en ocerowa woko kacel kwede, ka dong oketowa wabedo kacel kwede i polo. En otimo man ducu wek enyut i kare ducu ma pud tye anyim lonyone madwong ma pe pimme me kica, ma onen ki berre botwa i Kricito Yecu.”—Ep. 2:4-7.\n14 Tek tutwal me tam i kom jami mabeco ducu ma Jehovah oyubo pi Lukricitayo ma kiwirogi ka dong gubedo i wi komker ka loc kacel ki Kricito i polo. (Luka 22:28-30; Pil. 3:20, 21; 1 Jon 3:2) Bot jo ma kiwirogi, Jehovah ‘binyuto lonyone madwong ma pe pimme me kicane.’ Gibidoko “Jerucalem manyen” nyako ger pa Kricito. (Yabo 3:12; 17:14; 21:2, 9, 10) Gibinywako kacel ki Yecu i tic “me cango two pa jo me rok ducu,” kun ginyuto yo bot jo ma luwiny wek kikwany bal, to kacel ki roc woko matwal ki i komgi.—Kwan Niyabo 22:1, 2, 17.\n15, 16. Jehovah binyuto kicane nining bot ‘romi mukene-ni’ i anyim?\n15 I Jo Epeco 2:7, wakwano ni Lubanga binyuto kicane ma pe lokke ‘i kare ma pud tye anyim.’ Labongo akalakala, lobo manyen pa Jehovah biweko wanongo mit pa ‘lonyo madwong ma pe pimme me kica pa Lubanga.’ (Luka 18:29, 30) Gin me ur madit ma wabineno i lobo manyen ma binyuto kica pa Jehovah bibedo cero dano ma guto ki “i lyel.” (Yubu 14:13-15; Jon 5:28, 29) Co kacel ki mon ma lugen ma guto ma peya Kricito odyero kwone macalo ginkok, ki bene “romi mukene” ma lugen ma guto i kare man me agikki-ni, kibicerogi wek gumedde ki tic pi Jehovah.\n16 Dano milion mapol ma guto labongo ngeyo Lubanga bene kibicerogi. Gibiminigi kare me pwonyo lok i kom Jehovah ki me mine i te twero me locce. Jon ocoyo ni: “Ci aneno jo muto, jo madito ki jo matino, kun gucung i nyim komker, onongo bene tye kenyo buk mogo ma giyabo igi woko. Giyabo bene buk mo mukene ma en aye buk me kwo. Gingolo kop i kom jo muto kun gilubo gin ma yam gin gutiyo, kit macalo onongo gicoyo i buk magi. Nam bene odwoko jo ma yam guto i iye-ni woko cen, To ki Lyel bene gumiyo jo muto ma yam tye botgi; ci gingolo kop pa dano acel acel kun gilubo gin ma yam gin gutiyo.” (Yabo 20:12, 13) Ki lok ada, bimitte ni meno jo ma kicerogi gupwony kit me keto cik ma igi lac me Baibul i tic. Medo i kom meno, myero gulub cik manyen ma kibimiyone i “buk adola” ma binyuto jami ma Jehovah mito ki bot dano ducu ma gibikwo i lobo manyen. Jami ma tye i buk adola man bene binyuto kica madit ma Jehovah tye kwede piwa.\nMEDDE KI TITO KWENA MABER\n17. Gin ango ma myero waket i wiwa ka watye ka nywako i ticwa me tito kwena?\n17 Ticwa me tito kwena maber me Ker-ri i kare man me agikki-ni pire tek loyo i kare mo keken! (Mar. 13:10) Ki lok ada, kwena maber-ri nyuto kica ma Jehovah tye kwede. Lok man myero obed i wiwa ka watye ka nywako kwena maber ki dano. Ka watye ka tito kwena, mitiwa myero obed me keto deyo i kom Jehovah. Watwero timo man ka wanyuto bot dano ni jami ma Jehovah ocikke me timone i lobo manyen nyuto kica ma Jehovah tye kwede.\nTi ki mit kom “macalo lagwok-jami mabeco, ma tiyo ki mot me kica ma Lubanga omiyo.”—1 Pet. 4:10 (Nen paragraf 17-19)\n18, 19. Waketo deyo i kom Jehovah pi kicane nining?\n18 Ka watye ka miyo caden bot jo mukene, watwero tito botgi ni i te loc me Ker pa Kricito, dano gibinongo ki pete tere ducu adwogi maber ma bino pi ginkok ki dok ni motmot kibikwanyo roc woko ki i komgi. Baibul waco ni: “Gibigonyo ginaketa woko ki i opii me bedo gin ma top, wek gunong kuc ki deyo ma gimiyo ki litino pa Lubanga.” (Rom. 8:21) Man bitwere pi kica ma Jehovah onyuto botwa i yo me aura-ni.\n19 Watye ki mot me nywako ki jo ma gimito winyo cobbe pa lok ma kicoyo i Niyabo 21:4, 5 ni: “[Lubanga] bijwayo pig wanggi woko ducu. To bene dong bibedo pe, kadi kumo nyo koko, nyo arem, pien gin macon dong ducu gurwenyo woko matwal.” Ci Jehovah ngat ma obedo i wi kom ker, owacci: “Nen, aketo jami ducu doko nyen.” Dok omedo ni: “Co lok man, pien lok magi lok ma genne dok me ada.” Ka watito kwena maber ki mit kom bot jo mukene, wabiketo deyo i kom Jehovah pi kicane ma pe wapore pire-ni!\nCOVER SUBJECT Lok ma Pire Tek\nCOVER SUBJECT Baibul Obwot Pe Oballe\nCOVER SUBJECT Baibul Obwot ki i Cing Lumone\nCOVER SUBJECT Baibul Obwot pe Kiloko Kwena ma Tye Iye\nCOVER SUBJECT Gin Mumiyo Baibul Obwot\nWuket Cwinywu i Kom Ker-ri, Ento Pe i Kom Jami\nPingo Myero ‘Wabed ma Wakiyo Piny’?\nBed ki Pwoc pi Kica pa Lubanga\nTika Twere me Kwo i Lobo ma Tim Gero Pe Iye?\nText Yero Bukke me kompiuta me akwanya WI LUBELE—ME AKWANA I KACOKKE Julai 2016 | Kit ma Baibul—Obwot Kwede\nJulai 2016 | Kit ma Baibul—Obwot Kwede\nWI LUBELE—ME AKWANA I KACOKKE Julai 2016 | Kit ma Baibul—Obwot Kwede


1 Tekwaro 17 ACO85 - I kare ma doŋ Daudi obedo i ode, - Bible Search\n1 Tekwaro 16 1 Tekwaro 18\n1 Tekwaro 17\nLubaŋa oketo gicikke ki Daudi\n(2 Cam 7.1-29)\n1I kare ma doŋ Daudi obedo i ode, ocako waco bot lanebi Natan ni, “Nen ba, an doŋ abedo i ot baorcedar, ento canduk me gicikke pa Rwot pud bedo i kema.” 2Ci Natan odok Iye bot Daudi ni, “Tigin ducu ma tye i cwinyi, pien Lubaŋa tye kwedi.”\n3Ento i dyewor acel-lu lok pa Rwot dok obino bot Natan ni, 4“Cit icitit bot laticca Daudi ni Rwot owaco kuman ni, ‘In pe ibigerra ot me bedo. 5Pien peya abedo i ot mo nia wa i kine ma atelo iye wi Icrael nio kwede wa onyoo-ni, ento abedo ka kobo nia ki i kema man nio wa i kema mukene, ki nia ki i kabedo man nio wa i kabedo mukene. 6Kabedo ducu ma abedo ka wirre iye ki jo Icrael ducu, an yam koŋ aloko lok mo bot luŋolkop me Icrael ma yam acikogi pi kwayo lwakka kun awacci, “Piŋo pe koŋ wugerra ot mo me bao cedar?” ’ 7Koni doŋ ibiwaco ki laticca Daudi ni, ‘Rwot me mony owaco kuman ni, an yam akwanyi ki kakwat i olet, ka ma ibedo ka leko iye romi, wek ibed laker ma loyo jona jo Icrael; 8dok abedo ka loŋŋe kwedi i kabedo ma icito iye ducu, abedo ka jwero lumerokki woko ki i nyimi. Dok abimiyo nyiŋi ywek, ma rom ki nyiŋ jo madito ma i wi lobo-ni. 9Dok abimiyo kabedo ki jona jo Icrael; ci abiketogi iye, wek doŋ gubed i kabedogi kikome, ma pe doŋ giyelogi matwal, wa lulweny magwa bene pe dok bipoto i komgi i kare mo, kit ma con ca, 10ma nia wa i kare ma con aketo luŋolkop ma guloyo jona jo Icrael; ci abitayo lumerok meri ducu. Ento atucci ni. Rwot bimiyo odi bedo madit. 11Ka kareni oromo me yweyo kacel ki kwarini, ci abiketo lakwaru mo ma bilubi bedo dit, ma ŋat acel i kom likwayi kikomi, ci abimoko kerre bedo matek. 12En aye bigerra ot, an abimoko komkerre bedo matwal. 13-Abibedo wonne, ki en bibedo woda; pe abikwanyo mar mera ma pe lokke ki i kome, kit ma yam akwanyo ki i kom ŋat mutelo nyimi-ni. 14Ento abimoko en i oda ki i kerra matwal; ki komker mere bene bimoko matwal.’ ” 15Natan otito bot Daudi kit lok magi ducu, ki kit ginanyuta ma onen bote ducu.\n16Lacen Kabaka Daudi ocito obedo piny i nyim Rwot, ci owacci, “Ai Rwot Lubaŋa, an aŋa, oda kono gin aŋo, mumiyo ikonya nio wa onyoo-ni? 17Pud ibwono kony man ni tidi ki tuŋ boti, ai Lubaŋa; ibedo ka lok i kom oda kit ma bibedo kwede pi kare malac ma tye anyim, dok inyutta bene likwaya ma anyim, ai Rwot Lubaŋa. 18An Daudi dok abiwacci kit lok aŋo i kom deyo ma imiyo bota? Pien in iŋeya, an ma abedo laticci-ni. 19Pira keken, ai Rwot, dok pi cwinyi giri keni, omiyo itiyo gin madito magu ducu, pi miyo gin madito ducu ma kit man oŋene. 20Pe tye ŋatti mo macalo in, ai Rwot, dok pe tye Lubaŋa mo, kono in keken, kit ma yam wawinyo ki itwa-ni. 21Rok mene ma wi lobo ma rom ki joni jo Icrael, ma yam Lubaŋa ocito ka kokogi wek gubed jone, wek nyiŋi oywek pigi, pi tiyo gin madito ma miyo dano lworo, ki pi ryemo rok mapol kacel ki lubaŋagi i nyim lwakki, ma yam in ikokogi ki i Ejipt? 22In ityeko miyo lwakki jo Icrael gudoko joni nakanaka; dok in, ai Rwot, yam idoko Lubaŋagi. 23Ai Rwot Lubaŋa, kombeddi doŋ imok lok meri ma yam iwaco i koma ki i kom jo ma i oda matwal, ci doŋ itim kit ma ityeko waco-ni. 24Mok lok ma iwaco-ni, wek nyiŋi obed me adwora nakanaka kun giwacci, ‘Rwot Lubaŋa me mony, Lubaŋa pa Icrael, en aye Lubaŋa ma loyo Icrael,’ ki ot pa laticci Daudi bimoko i nyimi matwal. 25Pien in, Lubaŋa, ityeko nyuto bota ni ibimiyo oda bedo madit; mumiyo an laticci alimo tekcwiny me kela lega man i nyimi. 26Ai Rwot, in aye Lubaŋa, ci in doŋ ityeko cikke me timo gin man maber pira. 27Pi meno, mi gum i kom dano ma i oda ki yomcwiny, wek likwaya gumedde ameda ki bedo i nyimi nakanaka; pien gin ma in imiyo gum, gumme bedo nakanaka, ai Rwot.”


Nen Apokapoka i Kin Kit Matir ki Marac | me Anyama\n“Miyo . . . wupoko kin jo ma kitgi atir ki jo maraco.”—MALAKI 3:18.\nWER: 61, 53\nWATWERO LOKO . . .\nkit ma wanene kwede kekenwa nining?\nkit ma watero kwede jo mukene nining?\n1, 2. Pingo kwo twero bedo tek adada bot lutic pa Lubanga i kare-ni? (Nen cal ma tye i pot karatac man.)\nLUDAKTARI kacel ki nac mapol gitiyo i kom jo ma gitye ki two ma kobo. Gigwoko lutwo magi pien gimito konyogi. Ento mitte bene ni gugwokke wek pe gunong two ma gitye ka temme me cangone-ni. Macalo lutic pa Jehovah, wan bene watye ka wok ki i kwo ma calo meno. Pol pa wan wabedo dok watiyo kacel ki jo ma gitye ki tam ki kit mapat adada ki pa Lubanga. Man weko kwo bedo tek adada botwa.\n2 I kare man me agikki-ni, jo ma pe gimaro Lubanga gicayo cikke ma lubbe ki gin matir ki gin marac. Lakwena Paulo oloko i kom kitgi marac-ci i kare ma en ocoyo waraga bot Temceo. Paulo owaco ni kit maraco magi bimedde ameda ka wawoto ki nyiko cok ki agikki me lobo man. (Kwan 2 Temceo 3:1-5, 13.) Kadi bed ni kit maraco magi weko wabedo ki ur, ento kit ma jo ma i ngetwa gitamo, giloko, nyo gikwo kwede twero gudo wan bene. (Carolok 13:20) I pwony man, wabineno apokapoka ma tye i kin kit magi ki kit pa jo pa Lubanga. Wabineno bene gin ma myero watim me gwokke wek kit magi maraco-ni pe ogudwa ka nongo wakonyo dano wek gupwony lok i kom Jehovah.\n3. Kit jo mene ma kiloko i komgi i 2 Temceo 3:2-5?\n3 Paulo ocoyo ni i kare me agikki, “piny bibedo marac.” Dok en oryeyo kit maraco ma romo gin 19 ma binya adada i kin dano i karewa-ni. Kit magi rom ki ma Paulo oloko iye i Jo Roma 1:29-31, ento i waragane bot Temceo, Paulo dok oloko i kom kit magi i yo matut. Paulo ocako lokke ni “pien dano bibedo.” Man kwako co wa ki mon, pien gin ducu gitwero bedo ki kit maraco. Ento pe dano ducu gitye ki kit maraco magi ma Paulo oloko i komgi-ni. Lukricitayo gitye ki kit mapat adada.—Kwan Malaki 3:18.\nKIT MA WANENE KWEDE KEKENWA\n4. Te lokke ngo ka giwacci ngat moni kette malo kene ki awaka?\n4 I ngeye ma Paulo owaco ni jo mapol gibibedo ka maro komgi kengi ki lumar lim, en omedde ni dano mapol gibibedo luwakke, lucac, ki jo ma gikette malo kengi ki wakke. Jo ma gitye ki kit magi pol kare gitamo ni giber loyo jo mukene pi kit ma ginen kwede, gin ma giromo timone, nyo rwom me kwogi. Jo ma kit magi gimito ni dano gutegi calo pigi tek loyo jo mukene. Lacoc mo acel ocoyo i kom ngat ma kit meno ni: “Ki i cwinye, nongo tye keno tyer mo ka ma en gungu iye i nyimme kekene.” Jo mukene guwaco ni nyatte lik adada ma weko kadi wa jo ma ginyatte bene pe gimaro neno ka jo mukene ginyatte.\n5. Cwiny me awaka ogudo kadiwa jo ma gutiyo pi Jehovah ki gen nining?\n5 Jehovah dag ngat ma tye ki cwiny me awaka, ma kiloko i kome i Baibul ni “dano ma tamo ni eryek pire kene.” (Carolok 6:16, 17) Ki lok ada, awaka weko ngat moni dirre cen ki bot Lubanga. (Jabuli 10:4) Awaka obedo kit pa Larac. (1 Temceo 3:6) Ento ki cwercwiny madit, cwiny me awaka ogudo kadiwa jo ma gutiyo pi Jehovah ki gen. Me labolle, Kabaka Ujia me Juda obedo lagen bot Jehovah pi mwaki mapol. Ento Baibul waco ni “I kare ma en odoko tek, ocako dongo cwiny me awaka ma okelo can i kome kene, dok en otimo gin marac i wang Jehovah Lubangane.” Ujia oette ki wiye ci odonyo i ot pa Lubanga ka wango odok eceta kadi bed ni onongo en pe ki twero me timo meno. Lacen, Kabaka Kejekia ma obedo lagen bot Jehovah bene odongo cwiny me awaka, ento pi kare manok.—2 Tekwaro 26:16 NW; 2 Tekwaro 32:25, 26.\n6. Ngo ma onongo twero weko Daudi dongo cwiny me awaka? Ento pingo en omedde ki bedo ngat mamwol?\n6 Jo mukene gidongo cwiny me awaka pien ni ginen mamwonya, gingene adada, gitye ki diro me wer, gitye ki gupu madwong, nyo jo mukene terogi calo pigi tek loyo luwotgi. Daudi onongo tye ki jami magi ducu, ento en omedde ki bedo ki cwiny me mwolo pi kare me kwone ducu. Me labolle, i nge kare ma Daudi oneko Goliac, Kabaka Caulo owaci Daudi twero nyomo nyare. Ento Daudi owaco ni: “An anga, ki kwarina jo mene, ki doggola pa kwaragi gin anga-gi i kin jo Icrael, ma miyo abedo cwar nya pa kabaka-ni?” (1 Camuel 18:18) Ngo ma okonyo Daudi me bedo ngat mamwol? En onongo ngeyo ni etye ki kit mabeco, kero, ki dong mot meno pien Jehovah mwol dok oketo cwinye i kome. (Jabuli 113:5-8) Daudi onongo ngeye ni gin mo keken maber ma etye kwede oa ki bot Jehovah.—Por ki 1 Jo Korint 4:7.\nDano gitwero bino i woro me ada pi cwiny me mwolo ma Lutic pa Lubanga gitye kwede\n7. Gin ango ma bikonyowa me nyuto cwiny me mwolo?\n7 Calo Daudi, jo pa Jehovah i kare-ni bene gitute me bedo jo mamwol. Gudo cwinywa adada me ngeyone ni Jehovah, ma en aye Lubanga ma Malo Twal, bene mwol. (Jabuli 18:35) Watute me keto lok man i tic: “Wuruk cwiny ma miyo wuparo pi can pa luwotwu, wubed ki kica, mwolo, woro ki diyo cwiny.” (Jo Kolocai 3:12) Wangeyo bene ni “mar pe lanyeko, pe wakke.” (1 Jo Korint 13:4) Ka jo mukene guneno ni wamwol, ci bene gitwero bedo ki miti me ngeyo lok i kom Jehovah. Kit macalo laco ma pe i niye twero jolo woro me ada pi kit mabeco pa dakone ma Lakricitayo, jo mukene bene gitwero bino i woro me ada pi cwiny me mwolo ma Lutic pa Lubanga gitye kwede.—1 Petero 3:1.\nKIT MA WATERO KWEDE JO MUKENE\n8. (a) Jo mogo i kare-ni gineno nining ka lutino pe giwinyo lunyodogi? (b) Gin ango ma Baibul waco ni lutino myero gutim?\n8 Paulo otito kit ma jo mukene bitero kwede luwotgi i kare me agikki. En ocoyo ni lutino pe gibiwinyo lunyodogi. I kare-ni, buke, filim, ki yub me telebijon mapol weko nen calo pe obedo gin marac ka lutino pe gitye luwiny bot lunyodogi. Ento lok ada tye ni ka lutino pe gitye luwiny, ci man balo wat ma tye i kin jo me ot, ma en aye te guti pa jo me tedero me kabedo moni. Dano gungeyo lok ada meno nicakke wacon. Me labolle, i kare macon i lobo Grik, ngat mo ma ogoyo lunyodone onongo rwenyo twero ma en tye kwede i kabedo meno. I te cik pa Luroma, ngat ma ogoyo wonne onongo kimiye pwod ma rom ki pa lanek. Cik manyen wa ki cik macon ducu gimiyo cik bot lutino ni myero guwor lunyodogi.—Nia 20:12; Jo Epeco 6:1-3.\n9. Gin ango ma bikonyo lutino me winyo lunyodogi?\n9 Gin ango ma twero konyo lutino me bedo luwiny bot lunyodogi kadi bed jo ma orumogi pe gitye luwiny? Ka lutino gitamo i kom jami ducu mabeco ma lunyodogi otimo pigi, ci man weko gibedo ki cwiny me pwoc kacel ki miti me bedo luwiny bot lunyodogi. Jo matino myero bene guniang ni Lubanga, ma en aye Wonwa ducu, mito ni lutino guwiny lunyodogi. Ka jo matino giloko maber i kom lunyodogi, ci gikonyo luremgi me bedo luwiny bot lunyodogi. Ngene kene ni ka lunyodo pe gibimaro lutinogi, ci twero bedo tek bene ki lutino me winyogi. Ento ka latin winyo ni lunyodone gimare, ci man konye me bedo lawiny botgi kadi bed i kine mukene nongo tek. Omego mo matidi ma nyinge Austin owaco ni: “Kadi bed pol kare nongo amito wene ki i lubo cik ma guketo, lunyodona ginyuto niango ka gitye ka keto cik, gitito tyen lok muweko giketo cik meno, dok giweko doggola dong twolo me lok botgi. Man okonya me bedo lawiny botgi. Onongo aneno ni giparo pira, dok man oweko abedo ki miti me yomo cwinygi.”\n10, 11. (a) Kit maraco ango ma ginyuto ni dano pe gimaro luwotgi? (b) Lukricitayo gitye ki mar ma lakwene pi jo mukene?\n10 Paulo bene otito kit mogo ma ginyuto ni dano pe gitye ki mar pi luwotgi. I nge wacone ni lutino “pe gibiwinyo lunyodogi,” en otito ni dano pe gibimiyo pwoc. Man niange, pien jo ma pe gimiyo pwoc pe gineno gin maber ma jo mukene gitimo pigi. Paulo dok owaco ni dano gibibedo jo ma pe genne. Pe gibilubo cikkegi me kuc, man te lokke ni pe gibibedo ki miti me gwoko kuc i kingi ki jo mukene. Gibedo lunywar jo mukene, ki luroro, kun giwaco lok makec ki marac i kom jo mukene ki bene wa i kom Lubanga. Dok gibibedo lucok dog jo mukene, ma giwaco lok goba me balo nying luwotgi. *—Nen lok ma tye i tere piny.\n11 Lutic pa Jehovah dok gipat adada ki pol pa dano ma i lobo pien gin ginyuto mar me ada bot luwotgi. Dok meno aye gin ma gubedo ka timone nicakke wacon. Ki lok ada, Yecu owaco ni, i kin Cik pa Moses, tye cik acel keken ma pire tek loyo cik ni myero wamar luwotwa, meno aye cik ni myero wamar Lubanga. (Matayo 22:38, 39) Yecu bene owaco ni kibingeyo Lukricitayo me ada pi mar ma ginyuto i kingi. (Kwan Jon 13:34, 35.) Lukricitayo me ada gimaro kadi wa lumonegi.—Matayo 5:43, 44.\n12. Yecu onyuto mar nining bot jo mukene?\n12 Yecu onyuto ni en emaro dano adada. En otimo meno kun woto i boma ki boma ka tito bot dano lok me kwena maber madok i kom Ker pa Lubanga. En ocango lutowang, lungolo, ludobo, ki ludingit. En bene ocero jo ma guto. (Luka 7:22) Yecu bene omiyo kwone me laro dano, kadi bed ni jo mapol onongo pe gimarre. Yecu olubo kit me mar pa Wonne labongo roc mo keken. I twok lobo-ni lung, Lucaden pa Jehovah gilubo lanen pa Yecu kun ginyuto mar bot jo mukene.\n13. Mar ma wanyuto bot jo mukene twero konyogi nining me bedo ki miti me pwonyo lok i kom Jehovah?\n13 Ka wanyuto bot jo mukene ni wamarogi, ci man twero weko gibedo ki miti me ngeyo lok ada i kom Wonwa me polo. Me labolle, laco mo i Thailand ocito i gurewa me rijon, dok ogudo cwinye adada me neno kit ma utmege ginyuto mar i kingi. I kare ma en odok gang, en openyo ni Lucaden pa Jehovah gukwan kwede Baibul kiryo i cabit acel. Dok en otito kwena bot wadine ducu. I nge dwe abicel keken, laco-ni omiyo pwonye me acel me kwano Baibul i Ot me Ker. Wan tika watye ka nyuto mar bot jo mukene? Penye kekeni ni: ‘Tika atye ka timo jami ducu ma atwero me konyo jo ma i gangwa, i kacokkena, ki dong i ticca me pwony? Tika atemme me neno jo mukene kit ma Jehovah nenogi kwede?’\nORUDI KI LATIN ROMO\n14, 15. Kit maraco ango ma jo mapol ginyuto? Jo mogo guloko kitgi nining?\n14 I kare man me agikki-ni, dano bene ginyuto kit mogo maraco ma myero wagwokke kwede. Me labolle, jo mapol gidag gin mo keken maber. Jo magi gidag gin maber dok gijemo bene iye. Jo magi mitigi pe jukke, dok giger. Jo mogo gitye atata ma pe giparo piny. Gitimo jami labongo tam dok pe giparo kit ma gin ma gitimo twero gudo kwede jo mukene.\n15 Jo ma onongo giger calo lee dong guloko kitgi woko. Kitito pi alokaloka magi wacon i Baibul. (Kwan Icaya 11:6, 7.) I wang ginacoya meno, wakwano lok i kom lee mager calo orudi ki labwor, ma gibedo ki kuc kacel ki lee ma gang, calo latin romo ki latin dyang. Pingo gibibedo ki kuc? Baibul medde ni: “Pien lobo ducu bipong ki ngec pa [Jehovah].” (Icaya 11:9) Lee pe gitwero pwonyo lok i kom Jehovah, pi meno, lok pa lanebi man cung pi kit ma dano giloko kwede kitgi.\nCik ma igi lac me Baibul twero loko kwo pa dano! (Nen paragraf 16)\n16. Baibul okonyo jo mukene nining me loko kitgi?\nPe yot me timo alokaloka i kwowa, ento cwiny pa Lubanga bikonyo jo ma gimito yomo cwinye\n16 Utmegiwa mapol onongo yam giger calo orudi, ento i kare-ni dong gibedo ki kuc ki jo mukene. Itwero kwano lok mapol i komgi i pwony ma wiye tye ni “Baibul Loko Kwo pa Dano,” ma kati kare ki kare i jw.org. Jo ma gingeyo Jehovah dok gitiyo pire pe gitye calo jo ma gibimako dini dok gibilubo i kitgi ma nen ki woko keken, kun gikwero tekone woko. Jo magi giporo odenge ni giworo Lubanga, ento gin ma gitimo nyuto ni pe giworo Lubanga. Kadi bed kumeno, tye jo mapol i kin jo pa Jehovah ma onongo giger adada ento dong ‘guruko kit pa dano manyen ma giketo i cal pa Lubanga kikome i ada me kit ma atir ki maleng.’ (Jo Epeco 4:23, 24) Ka dano gupwonyo lok i kom Lubanga, giniang ni myero gilub cikke. Man konyogi me loko gin ma onongo giye iye con, kit ma onongo gitamo kwede, ki kit me kwogi. Pe yot me timo alokaloka magi ducu, ento cwiny pa Lubanga bikonyo jo ma gimito yomo cwiny Lubanga ki cwinygi ducu.\n“POKKE WOKO KI I KOM JO MACALO MENO”\n17. Wagwokke nining wek kit maraco pa jo ma pe giworo Lubanga pe ogudwa\n17 Tye ka doko yot dong adada i kare-ni me neno apokapoka ma tye i kin jo ma giworo Lubanga ki jo ma pe giwore. Myero wagwokke adada wek kit maraco pa jo ma pe giworo Lubanga pe ogudwa. Wamito lubo tira ma Jehovah omiyo ni myero wapokke woko ki i kom jo ma kiloko i komgi i 2 Temceo 3:2-5. Ki lok ada, pe watwero wene woko kwicikwici ki i kom jo ducu ma gitye ki kit maraco. I kine mukene nongo watiyo kacel, wakwano kwedgi i cukul acel, nyo wabedo kacel. Ento pe mitte ni watam calo gin nyo watim gin ma gitimo. Gin ango ma twero konyowa? Watwero jingo watwa ki Jehovah ka wakwano Baibul ki dok wayero lirem ma gimarre.\n18. Lokwa ki kitwa twero konyo jo mukene nining me ngeyo Jehovah?\n18 Wamito bene ni wakonyo jo mukene wek gunge Jehovah. Ti ki kare mo keken me miyo caden, dok leg Jehovah wek okonyi me waco lok mupore i cawa ma rwatte. Myero wawek jo mukene gunge ni wan Lucaden pa Jehovah. Ci kitwa maber bikelo deyo i kom Lubanga ento pe i komwa kenwa. Jehovah opwonyowa me “kwero lubo kit pa jo ma pe lworo Lubanga, kacel ki miti ducu me lobo man, dok . . . me gwokke kenwa wek wabed ma cwinywa atir, kun walworo Lubanga” (Tito 2:11-14) Ka walubo lanen pa Jehovah ki dok watimo gin ma en mito ni watim, ci jo mukene gibinenone. Jo mogo bene gitwero wacone ni: “Wek wanywak wot kwedi, pien wawinyo ni Lubanga tye kwedwu.”—Jekaria 8:23.\n^ para. 10 Nyig lok me leb Grik ma kigonyo ni “lucok dog jo mukene” nyo “ladot” aye di·aʹbo·los. Ki i Baibul, kitiyo ki nyig lok man calo nying me dog tic pa Catan, ma en aye ngat ma lacok lok goba i dog Jehovah.


Acakki 20 ACO85 - Abraim ocako wot me cito i lobo me - Bible Search\nAcakki 19 Acakki 21\nAbraim ki Abimelek\n1Abraim ocako wot me cito i lobo me Negeb ma tye i kin Kadec ki Cur, obedo i Gerar, ka ma otiro iye macalo labedo. 2-Abraim ocako lok i kom dakone Cara ni, “En lamera.” Ci Abimelek kabaka me Gerar ocwalo jone guomo Cara. 3Ento Lubaŋa obino bote i waŋ lek dyewor, lok kom Cara, dako pa Abraim kun wacce ni, “Nen, in i dano ma lato, pien dako ma in iomo-ni dako ma cware tye.” 4Abimelek onoŋo peya obedo kwede; ci en ogamo ni, “Rwot, in mono ibineko rok mo ma pe obalo? 5Pe en aye gire otitta kun wacca ni, ‘Dako-ni lamera?’ Dako kikome bene owaco ni, ‘En omera.’ Atimo man ma cwinya leŋ, ki ciŋa bene pe obalo gin mo.” 6Lubaŋa dok owacce i waŋ lek ni, “Iyo, aŋeyo ni itimo kumeno ma cwinyi leŋ, ci onoŋo an aye abedo ka geni, oweko pe itimo bal mo i nyima; mumiyo pe aye in igudo kome. 7Doŋ idwok dako-ni bot cware gire; pien en lanebi, en bilego piri, ci ibikwo. Ento ka ikwero dwoko dako-nu bot cware, ber iŋe ni ibito woko ada, in ki jo ma i paconi ducu.”\n8Abimelek oa malo odiko con, olwoŋo luticce ducu, otito botgi lok meno ducu, ci gubedo ki lworo madwoŋ. 9Ka Abimelek olwoŋo Abraim bote, owacce ni, “Itimowa kuman piŋo? Aballi gin aŋo, mumiyo in ikelo bal madit i koma ki i kom kerra? In itimo gin ma pe myero atiya i kom dano.” 10Ka dok Abimelek owaco bot Abraim ni, “Onoŋo mono itamo niŋo, mumiyo itimo kit man?” 11Abraim ogamo ni, “Lok mumiyo atiyo, pien onoŋo atamo ni, Lubaŋa pe gilworo i kabedo man, gibineka woko pi dakona. 12Ada mere lamera kikome, nya pa wora, ento pe latin pa maa kikome, ci odoko dakona. 13I kare ma Lubaŋa okwanya okwanya woko ki i paco pa wora, ma abedo ka wirre, acako wacce ni, ‘Pi kicani myero itima kit man: i kabedo ducu ma wabio iye, ibinyuta ni, Man omera.’ ”\n14Ci Abimelek okelo romi ki twoni ki lwak opii ki lwak aŋeca, omiyogi bot Abraim, ci odwoko dakone Cara bote. 15Abimelek owacce ni, “Nen, lobona tye i nyimi en; bed ka ma imito.” 16Ki tuŋ bot Cara owacci, “Nen, atyeko miyo bot cwari cekel me ryal ma romo alip acel, pi waro kop woko ki i komi i waŋ dano ducu ma ibedo kwedgi, wek ibed laboŋo bal mo i komi.” 17Ka Abraim olego Lubaŋa, ci Lubaŋa ocaŋo Abimelek ki dakone bene, ki lwak aŋecane, ci gucako nywalo litino; 18pien onoŋo Rwot ogeŋo nyodo woko i ot pa Abimelek pi lok kom Cara, dako pa Abraim.


Aggai 2 ACO85 - I mwaka me aryo me loc pa kabaka Dario, - Bible Search\nAggai 1 Jekaria 1\nDeyo me ot pa Lubaŋa ma gigero manyen\n1I mwaka me aryo me loc pa kabaka Dario, i nino dwe pyeraryo wiye acel me dwe me abiro, lok pa Rwot obino bot lanebi Aggai ni, 2“Tit bot Jerubabel wod pa Cealtiel, laloc me Juda, ki bot Yocwa wod pa Yekojadak, ajwaka madit, ki bot jo ducu ma gudoŋ, kun iwacci, 3-‘Tye ŋat mo ma pud odoŋ i kinwu ma ceŋ oneno ot man ki deyone macon? Kombeddi wuneno tye niŋniŋ? Pe nen ki i waŋwu macalo gin ma konnye pe? 4Kadi kumeno, in Jerubabel, kombeddi myero ibed ki tekcwiny, man lok pa Rwot kikome; bed ki tekcwiny, in Yocwa, wod pa Yekojadak, ajwaka madit; ki wun jo ducu ma wubedo i lobo-ni, wubed ki tekcwiny, man lok pa Rwot kikome; wuti tic, pien atye kwedwu, man lok pa Rwot me mony kikome, 5-macalo ceŋ acikke kwede kwedwu i kare ma wua ki i Ejipt, Cwiny mera bedo i kinwu; pe wulwor. 6-Pien Rwot me mony owaco kuman ni, Odoŋ kare man ok keken, abiyeŋo polo ki lobo, nam ki ŋom mutwo. 7Dok abiyeŋo rok ducu, wek lonyo me rok ducu obin iye, ka doŋ abipoŋo ot man ki deyo, man Rwot me mony aye owaco. 8Ryal aye mera, jabu bene mera, man lok pa Rwot me many kikome. 9Deyo me ot man ma lacen bikato mukwoŋo; dok abimiyo kabedo man bedo ki kuc, man Rwot me mony aye owaco.’ ”\nPwony mua i kom cik\n10I mwaka me aryo me loc pa Dario, i nino dwe pyeraryo wiye aŋwen me dwe me aboŋwen, lok pa Rwot obino, kun owok ki i dog lanebi Aggai, ma wacci, 11“Rwot me mony owaco kuman ni, Peny ajwagi wek gugam peny man, 12‘Ka ce dano mo otiŋo riŋo ma gityero gilonyo odoko maleŋ i dog boŋone, ce dog boŋone-nu ogudo kwon, nyo dek, nyo koŋo vino, nyo moo, nyo kit cam mo keken, ci lonyo cam meno doko leŋ?’ ” Ajwagi gugamo ni, “Pe kumene.” 13-Aggai dok openyo ni, “Ka ce dano mo ma kome ki keni pi gudo kom dano muto, ogudo gin mo i kin jami magi, gin bene doko gin ma keni?” Ajwagi gudok iye ni, “Doko gin ma keni.” 14Aggai dok owacci, “Lok pa jo man ki lok pa rok ma tye i nyima tye kit meno, man lok pa Rwot kikome. Man bene mako tic ciŋgi ducu; dok gin ma gityero kunnu gin ma keni. 15Koŋ wutam pi gin ma bitimme cakke tin. Ma noŋo peya gidodo kidi i wi wadi i ot pa Rwot, yam kwowu obedo niŋniŋ? 16I kare meno ka nar ma obino i odur kal ka ma myero onoŋ iye adita pyeraryo, noŋo ma romo adita apar keken; ka ŋat ma obino i bur koŋo vino pi twomo opoko pyerabic, noŋo opoko pyeraryo keken. 17Yam apwodowu, abwaro camwu, amiyo pee ogoyo; ki tic ciŋwu ducu atimo kumeno; ento pe wumedo ki dwogo bota, man lok pa Rwot kikome. 18Koŋ wutam cakke tin, i nino dwe pyeraryo wiye aŋwen me dwe me aboŋwen cito kwede anyim. Dok wutam, nia i kare ma giketo te guti me ot pa Rwot, 19kodi pud tye i dero? Olok, oduro, okwer pomegranat peya ginyak? Cakke tin cito kwede anyim, abimiyowu gum.”\nRwot ociko Jerubabel\n20Lok pa Rwot dok obino bot Aggai tyen me aryo i nino dwe pyeraryo wiye aŋwen ma wacci, 21“Tit bot Jerubabel, laloc me Juda, ni, Acok ka yeŋo polo ki lobo, 22abituro rok mapol; dok acok tyeko teko me ker pa lurok, abireto gadigadi kacel ki jo ma ŋweco kwedgi, aguragura ki wegigi, ŋat acel acel bipoto piny ma noŋo pala lucwan pa lawote aye oneko. 23I nino meno, Rwot me mony ma owaco, abitero in Jerubabel, wod pa. Cealtiel, laticca, Rwot ma owaco, abiloki wek ibed macalo agit ciŋ ma gidiyo me lanyut, pien doŋ atyeko yeri, man lok pa Rwot me mony kikome.”


Luka 9 ACO85 - Yecu olwoŋo jone apar wiye aryo kacel, - Bible Search\nYecu ooro lupwonnye apar wiye aryo\n(Matayo 10.5-15; Marako 6.7-13)\n1Yecu olwoŋo jone apar wiye aryo kacel, omiyo botgi tek ki twero i kom cen ducu, ki me caŋo two, 2oorogi ka tito lok i kom ker pa Lubaŋa ki ka caŋo lutwo. 3-Ocikogi ni, “Pe wuwot ki gin mo, kadi ki odoo, kadi kicaa, kadi kwon, kadi lim, dok pe wubed ki kanyi aryo. 4Ot ma wubidonyo iye, wubed kunnu, nio ka wubia, wucito giwu. 5Ka ma pe gijolowu iye, ka wua ki i gaŋ meno, wuteŋ apwa tyenwu obed caden botgi.” 6Gua gucito i kin gaŋ, gutito lok me kwena maber kun gicaŋo lutwo bene i kabedo ducu.\nWi Kerode ocuŋ woko\n(Matayo 14.1-12; Marako 6.14-29)\n7-Ento Kerode rwot madit ka owinyo pi gin ducu ma obedo ka timme, wiye ocuŋ woko, pien jo mogo guwaco ni Jon Labatija aye ocer ki i kin jo muto, 8jo mukene ni, Elia aye doŋ onen, jo mukene ni, ŋat acel i kin lunebi macon aye ocer. 9Kerode owaco ni, “Jo yam atoŋo wiye woko do; ento man aŋa ma dok awinyo lok macalo magi i komeni?” Oparo pi nene twatwal.\n(Matayo 14.13-21; Marako 6.30-44; Jon 6.1-14)\n10Ka lukwena gudwogo, gutitte lok ducu ma gutiyo. Yecu oterogi, ocito kwedgi i gaŋ ma gilwoŋo Betecaida i muŋ. 11Ka lwak guwinyo, ci gulubo kore, en ojologi, otito botgi lok i kom ker pa Lubaŋa, ocaŋo jo ma komgi lit. 12Ka piny doŋ mito yuto, jone apar wiye aryo gubino bote, guwacce ni, “Cwal lwak gucit i kin gaŋ ki i pacci ma orumo kany, wek guyeny kabuto, gunoŋ cam; pien kany watye i dye tim.” 13Ento Yecu odok iye botgi ni, “Wun wumi botgi cam.” Gugamo ni, “Watye ki mugati abic ki rec aryo keken, nyo ka ce imito waciwil cam pi lwak man ducu.” 14Pien onoŋo gimito romo dano alip abic. Ociko lupwonnyene ni, “Wumi dano gubed piny i dul, i dul acel acel dano pyerabic.” 15Gutimo kumeno, gumiyo dano ducu gubedo piny. 16Yecu okwanyo mugati abic ki rec aryo-nu, oneno malo i polo, olego iye gum, obaro iye, omiyo bot lupwonnyene wek guket i nyim lwak. 17Gin ducu gucamo guyeŋ. Gicoko ŋide mudoŋ oromo aduku apar wiye aryo.\n(Matayo 16.13-19; Marako 8.27-29)\n18Ka onoŋo en tye ka lega kaikene, kun lupwonnyene bene tye kacel kwede, en openyogi ni, “Dano mono giwacci an aŋa?” 19-Gudok iye ni, “Jon Labatija, jo mukene giwacci Elia, ki jo mukene ni ŋatti mo acel i kin lunebi macon aye doŋ ocer.” 20-Openyogi ni, “Wun kono wuwacci an aŋa?” Petero ogamo ni, “In i Kricito ma Lubaŋa oyero.”\n(Matayo 16.20-28; Marako 8.30–9.1)\n21Ento Yecu ocikogi matek ni pe myero gutit lok man bot dano mo. 22Dok owaco ni, “Wod pa dano myerone okany can madwoŋ, dok ludoŋo ki ajwagi madito pa Lubaŋa ki lupwony-cik myero gukwere woko, ci guneke, ento myero gicere woko i nino me adekke.”\n23-Dok owaco bot dano ducu ni, “Ka dano mo mito lubo kora, myero okwoŋ kwerre kekene, otiŋ yatariyane nino ducu, ci olub ki kora. 24-Pien dano ma mito laro kwone, birwenyone arwenya, ento dano ma rwenyo kwone pira, bilaro kwone. 25Pien konyo dano ma olimo lobo ducu ki gin aŋo kun kwone rwennye woko, nyo balle? 26Dano ma lewic make pira ki pi lokka, Wod pa dano bene lewic bimake i kome, i kare ma en bidwogo i deyone ki deyo pa Lubaŋa Won kacel ki pa lumalaika maleŋ. 27Ento atito botwu ni, tye jo mogo ma gucuŋ kany ma pe gibibilo to, ma pud peya guneno ker pa Lubaŋa.”\n(Matayo 17.1-8; Marako 9.2-8)\n28-Ka nino ma mito romo aboro okato i ŋe lok magi, Yecu otero Petero ki Jon ki Yakobo, oito kwedgi i wi got ka lega. 29I kare ma onoŋo en tye ka lega, waŋe olokke mapat, ginarukane odoko matar ma ryeny lidaŋdaŋ. 30Nen, jo aryo gubedo ka lok kwede, jo-nu onoŋo aye Moses ki Elia, 31ma gunen kun gitye ki deyo, guloko pi ane ki i lobo man, ma en myero ocob i Jerucalem. 32Petero ki jo ma tye kacel kwedgi onoŋo nino omako waŋgi matek, ento gubedo ma waŋgi twolo, guneno deyone ki jo aryo ma gucuŋ kacel kwede. 33Ka jo aryo-nu mito a woko ki bote, ci Petero owaco ni, “Ladit, bedo kany ber; kono wagero aduc adek, acel meri, acel pa Moses, ki acel pa Elia”. Onoŋo Petero pe ŋeyo gin ma myero eloki. 34Ka pud loko lok man, pol obino, oumogi; lworo omakogi ka gidonyo i pol. 35-Dwan oa i polo ni, “Man aye Woda ma doŋ ayero; wuwinye.” 36Ka dwan man doŋ oloko, ci ginoŋo Yecu odoŋ kene. Lupwonnye guliŋ aliŋa; i kare meno, pe gutito bot dano mo lok mo i kom gin ma guneno.\n(Matayo 17.14-21; Marako 9.14-29)\n37Orwone, ka doŋ gulor piny ki i wi got, lwak madwoŋ gurwatte kwede. 38Nen, laco acel ki i kin lwak odaŋŋe ni, “Lapwony, abako doga boti, inen woda, pien anywalo en acel kene. 39Nen, cen bino i kome, ci miyo kok cut; ryeye, kelo bwoyo i doge, nyoŋo kome woko, pe a ki i kome oyotoyot. 40Abako doga bot lupwonnyeni ni guryem woko, ento ryemone oloyogi.” 41Yecu odok iye ni, “Wun yalwak me kare man, pe wutye ki niye, kitwu doŋ oballe woko. Abibedo kwedwu wa awene? Abidiyo cwinya i kwomwu nio wa awene? Kel wodi kany.” 42Ka onoŋo tye ka bino, cen orete woko piny, oryeye matek. Ento Yecu ogerre i wi cen marac, ocaŋo awobi-nu, odwoke bot wonne. 43Dano ducu guuro dit pa Lubaŋa.\n(Matayo 17.22-23; Marako 9.30-32)\nEnto ka pud gitye ka uro gin ducu ma en otiyo, Yecu owaco bot lupwonnyene ni, 44“Wuwek lok man odony i itwu; pien Wod pa dano gibimiye i ciŋ dano.” 45Ento lupwonnyene pe guniaŋ lok man; lok man okanne woko ki botgi wek pe guniaŋ iye; ci gulworo penye pi lok meno.\nAŋa ma loyo ki dit?\n(Matayo 18.1-5; Marako 9.33-37)\n46-Pyem yam ocakke i kingi, ni aŋa ma i kingi ma loyo ki dit. 47Yecu ka oŋeyo pyem ma i cwinygi, okwanyo latin matidi, omiye ocuŋ i ŋete, 48-owaco botgi ni, “Dano ducu ma jolo latin man i nyiŋa, noŋo ojolo an, dano ducu ma jolo an, noŋo ojolo ŋat ma oora; pien ŋat matidi twatwal i kinwu ducu en aye ŋat madit.”\nŊat ma pe lakworwu tye tuŋ botwu\n49Jon ogamo ni, “Ladit, waneno ŋat mo ma ryemo cen i nyiŋi, wageŋe, pien en onoŋo pe lubi kacel kwedwa.” 50Ento Yecu odok iye ni, “Pe wugeŋe, pien ŋat ma pe lakworwu, noŋo tye tuŋ botwu.”\nLucamaria mogo gukwero jolo Yecu i gaŋgi\n51Ka kare doŋ mito romo me tiŋe malo, ociko waŋe matek me cito i Jerucalem. 52Ooro lukwena gukwoŋo nyime; gucito, gudonyo i gaŋ mo pa Lucamaria pi yubbe kabedo. 53Ento Lucamaria pe gujole, pien waŋe okemo Jerucalem. 54-Ka lupwonnyene Yakobo ki Jon guneno, guwaco ni, “Rwot, imito wacik mac oa ki i polo, otyekgi woko?” 55Ento Yecu olokke, ojukogi, [kun waco ni, “Pe wuŋeyo kit cwiny ma wutye kwede; 56pien Wod pa dano pe obino ka tyeko kwo pa dano, ento pi larogi.”] Gucito i gaŋ mukene.\nJo mogo ma onoŋo gimito lubo Yecu\n57Ka gitye ka wot i yo, dano mo owacce ni, Abilubi ka ma ibicito iye ducu. 58Yecu odokke iye ni, “Too tye ki boro, winyo me polo tye ki odigi, ento Wod pa dano pe tye ki ka ma myero epyel iye wiye.” 59Owaco bot dano mukene ni, “Luba.” Ento danonu ogamo ni, “Ladit, koŋ iwek aciyik wora.” 60Yecu odokke iye ni, “Wek jo muto guyik jo muto wadigi; ento in iciti, inya lok i kom ker pa Lubaŋa.” 61-Ŋat mukene owaco ni, “Abilubi, ladit; ento koŋ iwek acit, acik jotuwa.” 62Yecu owacce ni, “Pe tye dano mo ma mako kweri dyaŋ, ka dok neno ŋeye, ma biromo bedo i ker pa Lubaŋa.”


Luka 7 ACO85 - Ka Yecu doŋ otyeko lokke ducu kun dano - Bible Search\nYecu ocaŋo latic pa ladit ma loyo askari\n1Ka Yecu doŋ otyeko lokke ducu kun dano giwinyo, ci odonyo i Kapernaum. 2Ladit mo ma Laroma ma loyo askari miya yam tye ki laticce ma en maro twatwal, ma kome lit, cok to. 3Ka en owinyo pi Yecu, ci ooro ludoŋo pa Lujudaya bote kun lege ni obin ocaŋ laticce. 4Ka gubino bot Yecu, gubako doggi bote ki cwinygi ducu kun giwaco ni, “En ber, myero itimme man, 5pien maro rokwa, en aye ogero kacokkewa.” 6Yecu ocito kacel kwedgi. Ka doŋ oo cok ki gaŋ, ladit ma loyo askari ooro lureme bote, kun wacce ni, “Ladit, pe icanne, pien an pe amyero me wek ibin idony i oda, 7en aye gin mumiyo atamo ni, kadi an bene pe aromo bino boti. Ento wac lok awaca keken ci laticca bicaŋ. 8Pien an bene a dano ma giloya aloya i dog tic, atye ki askari bene ma an aloyogi. Ka awaco bot askari mo acel ni, ‘Citi,’ ci cito, dok ka awaco bot ŋat mukene ni, ‘Bin’, ci bino dok ka awaco bene bot laticca ni, ‘Tim man,’ ci timo.” 9Yecu ka owinyo man, ci ouro twatwal, olokke bot lwak ma lube, owaco botgi ni, “Atito botwu ni, peya anoŋo niye ma rom ki man, kadi i Icrael.” 10Ka luor doŋ gudok paco, gunoŋo latic doŋ kome yot.\nYecu ocero wod pa da-to i Nain\n11-Ka kare okato manok, ocito i gaŋ ma gilwoŋo Nain; lupwonnyene ki lwak madwoŋ guwoto kacel kwede. 12Ka doŋ onyiko cok ki dogcel me gaŋ, nen, gitye ka lebo dano muto, latin ma minne onoŋo onywale en kene, minne yam da-to. Lwak dano ma gua ki i gaŋ onoŋo gitye kacel kwede. 13Ka Rwot onene, kica omake i kome, owacce ni, “Wek koko obedi.” 14En obino ogudo kitara, ci jo ma gitye ka lebo lato gucuŋ mot. Yecu owaco ni, “Awobi, awacci, a malo.” 15Dano ma oto-ni oa, obedo, ocako lok. Yecu omiye bot minne. 16Lworo omakogi ducu, gupako Lubaŋa kun giwaco ni, “Lanebi madit doŋ onen i kinwa!” dok ni, “Lubaŋa doŋ olimo jone!” 17Lok man ma en otiyo-ni oywek i lobo Judaya ducu ki i lobo ducu ma orumo.\n18Lupwonnye pa Jon gutito lok magi ducu bote. 19Jon olwoŋo jo aryo ki i kin lupwonnyene oorogi bot Rwot ka penye ni, “In aye ŋat ma myero obin-ni, nyo dok wakur ŋat mukene?” 20Ka jo-nu gubino bot Yecu, guwacce, ni, “Jon oorowa boti, kun penyo ni, ‘In aye i ŋat ma myero obin-ni, nyo dok wakur ŋat mukene?’ ” 21I kare meno onoŋo Yecu ocaŋo lutwo mapol ma gitye ki arem ki cen maraco, omiyo lutowaŋ mapol guneno piny. 22-Yecu odok iye botgi ni, “Wucitit bot Jon gin ma wuneno ki ma wuwinyo; lutowaŋ guneno piny, luŋolo guwoto, ludobo gilonyogi, ludiŋit guwinyo lok, ki jo muto gicerogi woko, ki lucan bene gitito botgi lok me kwena maber. 23Dano ma tamme pe oballe i koma tye ki gum.”\n24Ka doŋ lukwena pa Jon gudok, Yecu ocako lok ki lwak i kom Jon ni, “Onoŋo wucito i tim ka neno gin aŋo? Onoŋo wucito ka neno lagada ma yamo obedo ka yeŋone? 25Onoŋo wucito kunnu kono ka neno gin aŋo? Wucito ka neno dano ma oruko boŋŋi mabeco? Nen, jo ma ruko boŋŋi me deyo, dok ma bedo ki jami me wel, gibedo i gaŋ kal pa luker. 26Doŋ onoŋo wucito kunnu ka neno gin aŋo? Wucito ka neno lanebi mo? Iyo, awaco botwu ni ŋat madit makato lanebi. 27-Man aye ŋat ma yam gicoyo lok i kome ni,\n‘Nen, acwalo lakwenana otelo nyimi,\nma bigero yoni ma peya in ibino.’\n28Awaco botwu ni, pe tye dano mo ki i kin jo ma mon onywalogi ma kato Jon ki dit; ento ŋat matidi twatwal i ker pa Lubaŋa aye kate.” 29-Ka guwinyo lok man, lwak ducu wa lujog-mucoro guye ni Lubaŋa oporre, pien yam gibatijagi ki batija pa Jon, 30ento Luparicayo ki lupwony-cik gukwero gin ma Lubaŋa oyubo pigi, pien nene pe gulimo batija ki bot Jon.\n31Yecu dok owacci, “Doŋ abiporo jo me kare man ki gin aŋo? Gin calo aŋo? 32Girom ki litino ma gibedo i cuk ma gilwoŋo litino wadigi kun giwaco ni,\n‘Yam wakuto nyamulere botwu wun pe wumyelo;\nwawero wer lyel, wun pe wukok.’\n33Pien Jon Labatija doŋ obino kun pe camo kwon, pe mato koŋ vino bene wun wuwaco ni, ‘En tye ki cen marac.’ 34Wod pa dano dok obino kun camo dok mato bene, wun wuwaco ni, ‘Nen, dano ma owor ki lameno, larem lujogmucoro ki lubalo.’ 35Ento ryeko pa Lubaŋa oloyo kop pi litinone ducu.”\nYecu i ot pa Cimon ma Laparicayo\n36Ŋat acel i kin Luparicayo olwoŋe ka cam bote; Yecu ocito i ot pa Laparicayo ci obedo piny i dog cam. 37-Nen, tye dako mo ma labalo i gaŋ meno. Ka oŋeyo ni Yecu tye ka cam i ot pa Laparicayo, ci okelo adomo moo ma ŋwece kur. 38Ocuŋ i ŋe Yecu tuŋ tyene kun kok, pig waŋe oton i tyen Yecu, obedo ka jwayo ki yer wiye kun noto tyene, owiro ki moo. 39Ka Laparicayo ma onoŋo olwoŋe-ni oneno, oloko i iye kekene ni, “Kono dano man lanebi, kono oniaŋ i kom dako ma ogude-ni, ki kite, ni en labalo.” 40Yecu odokke iye ni, “Cimon, atye ki lok mo ma amito awacci.” Cimon ogamo ni, “Wacca, Lapwony.” 41Yecu ogamo ni, “Ŋat mo ma lami-banya yam tye ki dano aryo ma gucamo banya bote. Ŋat acel onoŋo tye ki banya me ciliŋ miya abic, ŋat mukene pyerabic. 42Ka culone oloyogi, otimo kica botgi gin aryo ducu. Mene i kingi ma bimare makato?” 43Cimon odokke iye ni, “Atamo ni en ma gitimo kica pi wel banya madwoŋ-ŋi.” Ogamo ni, “Iŋolo kakare.” 44Olokke bot dako, openyo Cimon ni, “Ineno dako man? Adonyo i odi, pe imiya pii me lwoko tyena, ento en otono pig waŋe i tyena, ojwayo ki yer wiye. 45In pe imota kun inoto lema, ento cakke i kare ma adonyo i ot, en pe oweko noto tyena. 46In pe iwiro wiya ki moo, ento en owiro tyena ki moo ma ŋwece kur. 47Pi meno atitti ni, doŋ giweko balle mapol-gu ducu, kit ma marre madwoŋ-ŋi nyuto-ni; ento ŋat ma giweko balle manok, marre nok. 48Owaco bot dako ni, ‘Balli doŋ giweko.’” 49Jo ma onoŋo tye i dog cam gucako lok i kingi kekengi ni, “Man aŋa, ma weko bal-li?” 50Owaco bot dako ni, “Niyeni olari; wot doŋ giri ki kuc.”


Ngo ma Watwero Timone Wek Wanote Kacel Macalo Lukricitayo? | Pwony me Anyama\nWi Lubele—Me Akwana i Kacokke | Marci 2016\nKWAN I LEB Acholi Albanian American Sign Language Amharic Angolan Sign Language Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bashkir Batak (Karo) Batak (Toba) Bengali Bicol Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Nias Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\nNgo ma Watwero Timone Wek Wanote Kacel Macalo Lukricitayo?\n“En aye wic, dul kom ducu guribbe woko i kome, dok gukubbe kacel.”—EP. 4:16.\nWER: 53, 107\nWatye ma wanote nining i ticwa me tito kwena maber?\nJami ango ma watwero timone i kacokke wek wabed ma wanotte?\nLaco ki dako gitwero bedo ma gunote nining?\n1. Nicakke i acakki piny, gin ango ma onongo nen i tic pa Lubanga?\nI ACAKKI piny, onongo nen ka maleng ni ginaketa ducu onongo gitye ma gunote. Ngat ma Lubanga okwongo cweyo owaco ni: “Abedo ka ngete macalo ladiro tic. Dok cwinye obedo yom kare ducu pi an.” (Car. 8:30) Won ki Wod onongo ginote i ticgi, dok man oweko gucweyo jami mamwonya ma waneno i kare-ni. Lutic pa Lubanga bene gubedo ka note kit meno itiyo ticce. Waneno man i kit ma kigero kwede ki yeya i kare pa Nua; i guro, yako ki dong tingo kema pa Lubanga i kare ma Luicrael onongo gitye ka wot i dye tim; ki kit ma onongo kiwero kwede wer me pako Jehovah i otte ma nongo dwan dano ducu winye mamwonya adada. Jami magi ducu onongo gimito notte.—Acak. 6:14-16, 22; Wel 4:4-32; 1 Tekwaro 25:1-8.\n2. (a) Ngo ma onongo nen ka maleng i kom kacokke pa Lukricitayo macon? (b) Lapeny mene ma wabinyamone?\n2 Yub man me tic kacel-li onongo obedo kit yub ma kacokke pa Lukricitayo i kare macon onongo gitiyo kwede i te tela pa Yecu Kricito. Lakwena Paulo otito ni, kadi bed ni Lakricitayo acel acel ma kiwiro onongo tye ki ‘mot ma kite patpat’ dok onongo ‘tic ma gitiyo bene tye ma kitgi patpat kun ‘gitiyo i yo mapatpat’ gin ducu gitye “kom acel” (Kwan 1 Jo Korint 12:4-6, 12.) Ento i kare-ni kono? Watwero bedo ma wanote kacel i tic me tito kwena maber-ri nining? Dok watwero note i tic i kacokke kacel ki i pacowa nining?\nNOTE I TIC ME TITO KWENA\n3. Ginanyuta ango ma lakwena Jon oneno?\n3 Cokcok i agikki me cencwari me acel K.M., lakwena Jon oneno i ginanyuta lumalaika abiro ma gukuto tumgi ki acel acel. I kare ma lamalaika me abicce okuto tumme, Jon oneno “lakalatwe” mo oa ki i polo ci opoto i ngom. Lakalatwe meno onongo tye ki layab ma oyabo kwede dog bur. Yito oduny ki i doge, ci lwak bonyo okatti ki i yito meno. Ma ka balo lum me lobo, bonyo magi guketo can i kom “jo ma pe ki lanyut pa Lubanga i tur nyimgi.” (Yabo 9:1-4) Jon onongo ngeyo maber bal ma bonyo magi gitwero kelone. I kare pa Moses, bonyo bene obalo cam i lobo me Ejipt. (Nia 10:12-15) Bonyo ma Jon oneno-ni cung pi kit ma Lukricitayo ma kiwirogi gitye ka tito kwede kwena me ngolo kop pa Jehovah. Gin gitye ka tic kacel ki dano milion mapol mukene ma gitye ki gen me kwo i lobo. Ngene kene ni notewa kacel i tito kwena dwoko piny rwom ma Catan tiyo kwede ki dulle me dini goba ma tye i twok lobo ducu!\n4. Tic ango ma jo pa Lubanga myero gutim, dok gitwero timo man nining?\n4 Jo pa Jehovah gitye ki tic madit me tito “kwena maber[-ri]” i twok loboni ducu ma agikki piny pudi. (Mat. 24:14; 28:19, 20) Man bene kwako lwongo “ngat ma orwo neko” wek obin, “omat pii me kwo labongo wel.” (Yabo 22:17) Watwero timo man nining macalo jo me kacokke pa Lukricitayo? Man timme ka ‘waribbe woko i kome, dok wakubbe kacel.’—Ep. 4:16.\n5, 6. Wanotte kacel i tito kwena maber-ri nining?\n5 Me nywako kwena maber me Ker-ri ki dano mapol kit ma watwero, myero wayubbe maber i tic man. Pi meno, wanongo tira i kit me timone. Tira ma kimiyo ki i kacokke ma tye i twok lobo ducu-ni gikonyowa me note i tic kacel. I nge cokke me cito i ticwa me pwony, wacito ka tito kwena bot dano. Watiyo ki dogwa kacel ki bukkewa ma gijenge i kom Baibul ma tye milion mapol ata, me yaro kwena-ni i kabedo mapatpat. In tika ilubo tira ma kimiyo me nywako i yub mapatpat me tito kwena? Ka itimo meno, nongo itye ka ribbe kacel ki dano milion mapol mukene ma gunote i tito kwena ki ‘lamalaika ma tuk wirre i dye polo” ma kiloko i kome i Niyabo 14:6.\n6 Pud dong bedo me yomcwiny madit ya, me kwano pi adwogi maber ma bino pi ticwa me tito kwena i Yearbook! Tam bene pi kit ma watye ma wanote kwede, ka wapoko lwongo me bino i gure me rijon, me adwol, ki dong me distrik. I gure macalo magi, kiminiwa pwony mamwonya dok wabedo ki tuku goga kacel ki lapor mogo ma gia ki i Ginacoya. Pol kare pwony magi gititiwa ni Lubanga lwongowa i yo me mar ni wati pire ki cwinywa ducu. Kwero nipo me to pa Yecu bene notowa kacel. Wacokke kacel mwaka ki mwaka i nge poto ceng i Nican 14, pien watye ki pwoc madit pi kica pa Lubanga ma pe wapore pire-ni, dok watye ka lubo tira pa Yecu. (1 Kor. 11:23-26) Pe kijolo jo ma gunongo batija keken ento dano ducu me bino. Ma dong odong cabit manok me o i kwer me Nipo, watute matek me miyo waraga me lwongo bot dano ducu ma i wang tic pa kacokkewa pi yub ma pire tek-ki.\n7. Ka watye ka tic kacel, ngo ma watwero cobone?\n7 Bonyo acel keken pe twero timo bal madit. I yo acel-lu, tic pa ngat acel keken pe twero nyako nyig madwong. Ento ka watye ka tic kacel, watwero dwoyo tam pa dano milion mapol ata i kom Jehovah, ma en aye ngat ma myero me nongo pak ki deyo ducu! Ento, man keken aye pe yo acel ma ticwa kacel twero kelo note i kin jo pa Lubanga.\nNOTE I KACOKKE\n8, 9. (a) Labol ango ma Paulo otiyo kwede me pwonyo Lukricitayo wek gubed ma gunote? (b) Watwero cwako kor yub me kacokke nining?\n8 I waragane bot jo Epeco, Paulo oloko i kom yub me kacokke kacel ki kit ma omyero ‘gudong kwede malo i yo ducu.’ (Kwan Jo Epeco 4:15, 16.) Ngo ma bikonyowa ki acel acel me cobo yub meno? Paulo otiyo ki labol i kom kit ma dul komwa mapatpat gitiyo kwede kacel me nyuto note ma watye kwede i kacokke i te tela pa Yecu Kricito. Lakwena Paulo oloko i kom kit ma gikubbe kwede kacel “i wang mwot ducu ma tye iye.” Wan ducu ki acel acel kadi bed watino nyo wateggi, komwa tek nyo wagoro, watwero weko jo me kacokke ginote kun gidongo i yo me cwiny nining?\n9 Gin ma pire tek loyo aye mine i te tela kun wanyuto woro bot luelda ma Yecu ocimogi me miyo tira i kacokke. (Ibru 13:7, 17) Timo man pe bibedo yot kare ducu. Ento, wangeyo ni watwero penyo Lubanga pi tirane. Cwiny mere maleng twero konyowa me cwako kor yub me kacokke ki cwinywa ducu. Ka ce i kine mukene wawinyo calo pe wamito lubo tira ma kimiyo, ci myero walwod kit ma tic kacel ki mwolo bikonyo me gwoko note i kacokke. Medo i kom meno, note i yo ma kit meno twero konyo wan ducu me dongo marwa pi luwotwa.\n10. Lukony kor tic gikelo note i kacokke nining? (Nen cal ma tye i pot karatac 21.)\n10 Lukony kor tic gitiyo matek me kelo note i kacokke. Omege magi, kadi bed ni gitye ki mwaka mapatpat, gitiyo matek me konyo jo ducu. Me labolle, gikonyo luelda me neno ni watye ki bukke muromo pi ticwa me pwony. Medo i kom meno, pol kare gikonyo i tic me gwoko lengo kacel ki roco Ot me Ker, dok gijolo wele ma gibino i kacokke. Ka watiyo kacel ki omege magi, wakonyo wek tic me kacokke owot maber.—Por ki Tic pa Lukwena 6:3-6.\n11. Jo matino gitwero timo ngo me konyo wek dano ducu me kacokke gubedo ma gunote kacel?\n11 Omege muteggi mapol dong gutiyo tic me konyo kacokke pi mwaki mapol. Ento ka giwoto ki ti, man twero gengogi ki timo jami mogo, pi meno alokaloka bimitte. Omege matino gitwero bedo me kony adada. Kadi bed ni pud pe gitye ki ngec muromo, pwony ma ginongo twero konyogi me tiyo tic mukene. Ber mada ka lukony kor tic gitute matek me doko luelda! (1 Tem. 3:1, 10) Luelda mogo ma mwakagi pud tidi dong gudongo i yo me cwiny mumiyo kiromo cimogi me tic calo luneno, ma gitiyo pi omege ki lumege i kacokke mapol. Watye ki pwoc pi cwak ma jo matino magi gimiyo ki cwinygi ducu. Pe kumeno?—Kwan Jabuli 110:3; Latitlok 12:1.\nNOTE I KIN JO ME OT\n12, 13. Ngo ma twero konyo jo me ot me note i kingi?\n12 Kong wamedde ki nyamo lok i kom note, kun waneno kit ma watwero bedo ma wanote i odiwa. Jo mapol dong gunongo ni bedo ki yub me Woro me Otyeno pi Jo me Ot cabit ki cabit jingo wat ma tye i kin jo matino ki ma guteggi. I kare me yomcwiny man, waketo tamwa i kom jami me cwiny ma bikelo note i kin jo me ot. Nyuto lapor ma lubbe ki kit me lok ki dano i ticwa me pwony twero konyo jo me ot moni me yubbe maber me tito kwena i yo mucwiny. Dok twero nen ka maleng ni ka jo me ot moni ginywako Lok pa Lubanga kacel, ci gibinyikke bene cok kacel pien nongo gin ducu gimaro Lubanga acel dok gimito timo mitine.\nWoro me otyeno pi jo me ot jingo wat ma tye i kin jo matino kacel ki muteggi (Nen paragraf 12, 15)\n13 Jo munyomme gitwero timo gin ango wek gunote kacel i pako Jehovah? Ka luot aryo-ni ducu gitye lutic ma lugen bot Jehovah, ci gitwero bedo ki yomcwiny pi note ma meno kelo. Abraim ki Cara, Icaka ki Labeka, ki dong Elkana ki Anna—gin ducu gunyuto mar bot luotgi. Wan bene omyero watute me timo meno. (Acak. 26:8; 1 Cam. 1:5, 8; 1 Pet. 3:5, 6) Meno bikelo note i kin jo ma gunyomme ki dok binyikogi cok bot Wonwa me polo.—Kwan Latitlok 4:12.\n14. Ka luoti pe tiyo pi Jehovah, ngo ma itwero timone me jingo nyomwu?\n14 Lukricitayo myero pe gubed ki wat macok ki jo ma pe gitye i ada. (2 Kor. 6:14) Omegiwa ki lumegiwa ma luotgi pe Lucaden pa Jehovah kono? Jo mogo i kingi gunongo ada ma onongo dong gunyomme woko, dok luotgi pe gitye Lucaden pa Jehovah. Kadi bed kit meno, keto pwony me Baibul i tic twero konyogi me note i otgi. Man kwako note i yo mo keken, labongo ilo cinggi woko. Meno twero bedo tek adada, ento tam kong pi mot ma romo bino pi timone. Keto cik ma igi lac me Baibul i tic twero bedo tek ka ce luot mo oa woko ki i kacokke. Man otimme i kom lamego mo ma nyinge Mary. En gin ki cware, David, gubedo ka tic pi Jehovah kacel, ento lacen David ogiko cito i cokke pi cokcok mwaki 25 kulu. Mary omedde ki bedo lagen kun cito i cokke kacel ki gure madito, dok onongo keto cik me Baibul i tic i pacogi, ki bene pwonyo lutinogi abicel-li. I kare ma lutinogi guteggi ci gua woko ki gang, Mary ocako winyo calo edong kene. I ngeye David ocako kwano magajin ma Mary onongo weko ka maleng. Motmot David odwogo cen i Ot me Ker, ka ma lakware me mwaka abicel onongo gwokke kabedo. Ka David pe obino i cokke, ci lacen awobi-ni onongo wacce ni, “Abedo ka parri tin i cokke, Baba Madit.” David dong tye ka tic pi Jehovah ki yomcwiny, dok Mary iye yom adada ni gitye ka timone kacel.\n15. Jo munyomme ma dong guteggi gitwero konyo jo matino ma gunyomme nining?\n15 Ma lubbe ki lweny ma Catan tye ka ketone i kom jo me ot i kareni, pire tek adada ni lutic pa Lubanga ducu gunote kacel i nyomgi. Kadi bed dong irii i nyom nyo pe, omyero itam i kom gin ma itwero wacone nyo timone wek ijing nyomwu. Jo muteggi bene gitwero konyo jo matino me kacokke ma lubbe ki lok man. Wuromo lwongo luot mo ma mwakagi pud tidi me nywako kwedwu i woro pi jo me ot. Ka jo matino gitye kacel kwedwu, ci gitwero niang ni nyuto mar ki note kacel pire tek adada bot jo munyomme kadi bed dong gurii i nyom nyo pe.—Tito 2:3-7.\n“WUBIN, WAITU I WI GOT PA [JEHOVAH]”\n16, 17. Ngo ma lutic pa Jehovah gitye ka kurone ki mit kom?\n16 Go kong cal Luicrael ma gitye ka pako Jehovah i kwer mo i ot pa Lubanga i Jerucalem. Onongo giyubbe maber pi wot meno, giparo pi miti pa ngat acel acel ka gitye ka wot, dok ginote kacel i woro Lubanga i otte. Man ducu onongo mito note. (Luka 2:41-44) Ka wamedde ki wotwa me cito i lobo manyen-ni, myero wan bene wanote kun watimo jami kacel. Man mito tute matek kare ki kare. Tika mitte ni kong itam matut i kom lok man?\n17 Tam kong i kom mot ma wabinongone i anyim! Dong watyeko weko cwiny me apokapoka ki anywena nywena ma tye i lobo pa Catan-ni. Waneno cobbe pa lok ma Icaya kacel ki Mika ma guwaco ni jo pa Lubanga gitye ka wot kacel me cito i “wi got pa [Jehovah].” (Ic. 2:2-4; Kwan Mika 4:2-4.) Ki lok ada, worowa pud dong bimedde ki ille malo ya “i kare ma pud tye anyim.” Ento yomcwinywa pud dong bibedo dwong ya, ka watye ka kwo i kare ma dano ducu ginote kun gitimo jami kacel!\nCOVER SUBJECT Tika Otimme Ada?\nCOVER SUBJECT Pingo Yecu Odeno Can dok Oto?\nLubo Cik ma Kimiyo Twero Laro Kwoni!\nJo Matino—Tika Wutye Atera me Nongo Batija?\nJo Matino—Wutwero Yubbe Nining pi Batija?\nCura ki Tyeng—Anga ma Oketogi i Baibul?\nJehovah Telo Jone i Yo me Kwo\nText Yero Bukke me kompiuta me akwanya WI LUBELE—ME AKWANA I KACOKKE Marci 2016 | Pingo Yecu Odeno Cano dok Oto?\nMarci 2016 | Pingo Yecu Odeno Cano dok Oto?\nWI LUBELE—ME AKWANA I KACOKKE Marci 2016 | Pingo Yecu Odeno Cano dok Oto?


Yekoyada Onyuto Tekcwiny kun Gwoko Yoaci ma Onongo Bidoko Kabaka i Anyim | Pwony me Baibul pi Lutino\nPWONY ME 53\nJejebel onongo tye ki nyare ma nyinge Atalia, ma onongo kite rac calo minne. Atalia onyomme ki kabaka me Juda. I kare ma cware oto, wode ocako loc. Ento i kare ma wode oto, Atalia okette kene me doko laloc me Juda. En otemo jwero ot ker me Juda woko, kun neko ngat mo keken ma twero doko kabaka, kadiwa likwayone. Dano ducu onongo dong gilwore mada.\nLalamdog Madit Yekoyada, gin ki dakone Yekoceba, gungeyo ni gin ma Atalia tye ka timone rac adada. Guketo kwogi ka mading pi kano lakwar Atalia acel, latin ma nyinge Yoaci. Gubedo ka gwokke i ot pa Lubanga.\nI kare ma Yoaci tye ki mwaka abiro, Yekoyada ocoko ludito wi mony ki Lulevi ci owaco botgi ni: ‘Wukur doggola me ot pa Lubanga, dok pe wuwek dano mo odony iye.’ Ka dong Yekoyada oketo Yoaci me doko kabaka ci oketo lalukana i wiye. Dano me Juda gudange ki yomcwiny ni: ‘Kabaka obed kwo nakanaka!’\nDaker Atalia owinyo woo pa lwak ci en oringo i ot pa Lubanga. I kare ma en oneno kabaka manyen, okok ki dwan malongo ni: “Roro yai! Roro!” Ludito wi mony gumako daker ma kite rac-ci, gutere woko, ci guneke. Ento tim maraco ma en opiro i cwiny lwak kono?\nYekoyada okonyo lwak me moko gicikke ki Jehovah ni gibiworo Jehovah keken. Yekoyada omiyo gureto ot pa jok Baal dok gungido cal apaya woko matinotino. En oketo lulamdog ki Lulevi me tic i ot pa Lubanga wek lwak gucak woro Jehovah ki kunnu doki. En oketo lugwok doggola me kuro dog ot pa Lubanga wek ngat mo ma pe leng pe odony iye. Ka dong Yekoyada ki ludito wi mony gutero Yoaci i gang kal ci gukete i wi kom ker. Jo me Juda gubedo ki yomcwiny madit. Onongo dong gitwero woro Jehovah, kun gitye agonya ki i loc pa Atalia ki tim me woro jok Baal. Tika dong ineno kit ma tekcwiny pa Yekoyada okonyo kwede jo mapol?\n“Pe wulwor jo ma neko kom, ma pe dok gitwero timo gin mo makato meno. Ento abinyuto botwu ngat ma myero wulwor; wulwor ngat ma ka dong oneko, ci tye ki twero me bolo i Geena.”—Luka 12:4, 5\nLapeny: Yekoyada onyuto tekcwiny nining? In itamo ni Jehovah twero konyi me bedo ki tekcwiny?\n2 Luker 11:1–12:12; 2 Tekwaro 21:1-6; 22:10-12; 23:1–24:16\nNywakki Nywakki Tekcwiny pa Yekoyada


Matayo 13 ACO85 - I nino meno acel-li Yecu oa woko ki i - Bible Search\nCarolok i kom lacoc\n(Marako 4.1-9; Luka 8.4-8)\n1I nino meno acel-li Yecu oa woko ki i ot, ci ocito obedo i dog nam. 2-Lwak madwoŋ twatwal gucokke bote, omiyo en odonyo i yeya ci obedo iye, lwak ducu gucuŋ i wi tura. 3Obedo ka loko botgi lok mapol i carolok, kun wacci, “Lacoc ocito ka coyo kodi. 4Ka kun coyo, kodi mogo okir i ŋet yo, winyo gubino gucamo woko. 5Kodi mukene okir i kom pata ka ma ŋom tye iye manok. Cutcut gutwi, pien ŋom pe tut. 6Ento ka ceŋ oryeny, owaŋogi gutwo woko, pien onoŋo lwitgi pe. 7Kodi mukene okir i kin okuto, okuto olot odiyogi woko. 8Kodi mukene okir i ŋom maber, ci gunyako nyiggi, mogo miya acel, mukene pyerabicel, ki mogo pyeradek. 9Ŋat ma tye ki it me winyone owiny.”\nPwony i kom carolok\n(Marako 4.10-12; Luka 8.9-10)\n10Lacen lupwonnye gubino bot Yecu gupenye ni, “Piŋo iloko kwedgi i carolok?” 11En odok iye botgi ni, “Wun gimiyo botwu mot me ŋeyo muŋ me ker me polo, ento jo maca pe gimiyo botgi. 12Pien ŋat ma tye ki gin ma gibimiyo doki makato, ci en bibedo ki jami mabup; ento ŋat ma pe ki gin mo, kadi gin ma en tye kwede gibikwanyo woko ki bote. 13Man aye gin mumiyo aloko kwedgi i carolok, pien kadi neno piny pe gineno, kadi winyo lok bene pe giwinyo, dok bene pe giniaŋ. 14-Ento lok pa Lubaŋa ma yam lanebi Icaya otito ocobbe kakare i komgi ni,\n‘Winyone mere wubiwinyo, ento pe\nwubiniaŋ te lokke;\nnenone wubineno, ento pe wubiŋeyo gin ma tye. 15Pien jo me rok man cwinygi doŋ\nki itgi bene doŋ odiŋ woko ka winyo lok,\ndok gumiyo waŋgi woko,\nwek pe ginen ki waŋgi,\npe bene giwiny ki itgi,\npe bene giniaŋ iye ki cwinygi,\npe gilokke gidwog bota acaŋgi.’\n16-“Ento wun waŋwu tye ki gum, pien gineno piny, itwu bene tye ki gum, pien giwinyo lok. 17Ada, awaco botwu ni, lunebi mapol ki jo ma kitgi atir yam guparo pi neno gin ma wun wuneno-ni, ento pe guneno, ki me winyo gin ma wuwinyo, ento pe guwinyo.\nYecu otito te carolok i kom lacoc\n(Marako 4.13-20; Luka 8.11-15)\n18“Koŋ doŋ wuwiny carolok i kom lacoc. 19Ka dano mo owinyo lok me ker pa Lubaŋa ce pe oniaŋ iye, Larac bino ci mayo kodi ma gicoyo i cwinye-ni woko; man aye kodi ma onoŋo gicoyo okir i ŋet yo. 20Doŋ kodi ma gicoyo i kom pata tye kit man, man aye dano ma winyo lok ci oyotoyot mako lok meno ki yomcwiny; 21ento pe noŋo tye ki lwite i iye, ri pi kare manok. Ka can obino, nyo yelo dano pi lok man, cutcut dano-nu tugi poto woko. 22Doŋ kodi ma gicoyo okir i kin okuto, man aye dano ma winyo lok, ento paro lok me lobo man, ki maro lonyo, diyo lok woko, ci miyo pe nyak. 23Ento kodi ma gicoyo okir i ŋom maber-ri, aye dano ma winyo lok dok niaŋ iye; en ada cako nyako nyig dok cek, mukene miya acel, ki mukene pyerabicel, ki mukene pyeradek.”\nDoo ma gicoyo i kin kal\n24Dok obolo botgi carolok mukene kun wacci, “Ker me polo rom ki dano mo ma ocoyo kodi mabeco i potone. 25Ento i kare ma dano doŋ gubuto woko, lakworre obino ci ocoyo doo i kin kal, ka ocito gire woko. 26I kare ma ginapita-nu otwi odoŋo, kal oŋok, ci doo bene ocako nen. 27Lutic pa won ot gucito bot won ot gupenye ni, ‘Ladit, yam onoŋo pe icoyo kodi mabeco i potoni? Piŋo dok waneno doo tye iye?’ 28Won ot odok iye owaccigi ni, ‘Lakwor aye ma otimo man.’ Ci lutic gupenye ni, ‘Imito ni wacit wacok doo magi woko?’ 29Ento won ot odok iye owacci, ‘Pe, ka wudoyo doo magi woko, miyo wuputo kal woko bene kacel ki doo. 30Koŋ wuwek doo ki kal ducu gudoŋ kacel nio wa i kare me kac; i kare me kac abiciko lutic ni, Koŋ wucok doo woko mukwoŋo ci wutwegi woko i dul i dul me awaŋa, ento kal aye wukaa wuket i derona.’”\n(Marako 4.30-32; Luka 13.18-19)\n31Dok obolo botgi carolok mukene, kun wacci, “Ker me polo rom ki kodi dek karadali, ma dano okwanyo ci ocoyo i potone. 32Kodi dek karadali-ni dok tidi twatwal ki i kin kodi ducu, ento ka odoŋo doko yat madit makato dek ducu. Doko yat mo madit ma winyo me polo gibino gigero odigi i jaŋe.”\n33Obolo botgi dok carolok mukene ni, “Ker me polo rom ki tobi ma dako mo okwanyo orubo ki moko mugati ma romo adita adek, nio ka moko ducu oyenyo, okwot.”\nKit ma Yecu onoŋo maro tic kwede ki carolok\n34Lok magi ducu Yecu oloko bot lwak i carolok. I adane en pe obedo ka lok kwedgi lok mo laboŋo bolo carolok, 35-wek omi lok ma yam lanebi oloko ocobbe kakare ni,\n“Abiwaco botwu lok i carolok,\nabitito botwu lok ma yam okanne woko cakke wa i acakki piny.”\nYecu ogonyo te lok me carolok i kom doo ma gicoyo i kin kal.\n36Ka oweko lwak ci ocito odonyo i ot, lupwonnyene gubino bote guwacce ni, “Koŋ itit botwa carolok i kom doo ma i poto.” 37Yecu odok iye ni, “Ŋat ma ocoyo kodi mabeco-ni aye Wod pa dano; 38poto aye lobo man, dok kodi mabeco te lokke ni litino me ker pa Lubaŋa, doo aye litino pa Larac. 39Lakwor ma ocoyogi aye Catan; kac, meno agikki piny, lukac aye lumalaika. 40Kit macalo gicoko kwede doo giwaŋo woko i mac, bibedo bene kit meno i agikki piny. 41Wod pa dano bioro lumalaikane, gibicoko ki i te kerre gin ducu ma miyo dano gipoto i bal, kacel ki jo ducu ma gin lutim maraco, 42ci bologi woko i ruk mac, ka ma dano bibedo iye ka koko kun gikayo lakgi. 43I kare meno jo ma kitgi atir biryeny calo ceŋ i ker pa Wongi. Ŋat ma ite tye myero owiny.\nLonyo ma gikano i poto\n44“Ker me polo rom ki lonyo ma gikano i poto, ma dano onoŋo ci dok oyiko woko. Doŋ pi yomcwinye omiyo en ocito ocato jami ducu ma onoŋo en tye kwede, ci owilo poto meno woko.\nTiko ma welle malo\n45“Dok ker me polo rom ki lacat-wil ma onoŋo yam obedo ka yenyo tiko mabeco me wel. 46I kare ma doŋ onoŋo tiko mo acel me wel, ocito ocato jami ducu ma onoŋo en tye kwede, ci owilo tiko meno woko.\nObwo ma giciko i nam\n47“Dok ker me polo rom ki obwo ma giciko i nam ci omako kit kwa rec-gu ducu. 48I kare ma doŋ gupoŋo woko ki rec, dano guywayo gukelo woko i wi tura, gucako bedo piny guyero mabecone guketo i aduku, ki maracone gubolo woko. 49Bibedo kit meno i agikki piny. Lumalaika gibino ci gipoko jo maraco woko ki i kom jo ma kitgi atir, 50gibibologi woko i ruk mac, ka ma dano gibikok kun gikayo lakgi.”\nLonyo manyen ki macon\n51Cutcut Yecu openyogi ni, “Doŋ wuniaŋ i lok man ducu?” Gudokke iye ni, “Iyo.” 52Yecu dok owaco botgi ni, “Pi meno lapwony-cik mo ma gipwonyo pi ker me polo rom ki dano mo ma won ot, ma kwanyo gin manyen ki macon ki i kom lonyone.”\nGikwero Yecu i Najaret\n(Marako 6.1-6; Luka 4.16-30)\n53I kare ma Yecu doŋ otyeko loko carolok magi, oa woko ki kunnu, 54ci odwogo i lobo tugi. Opwonyogi i kacokkegi, omiyo guuro matek kun giwacci, “Dano-ni onoŋo ryeko man ki kwene? Dok tic matego macalo magi ma en tiyo-gu oa ki kwene? 55Minne pe Maliam? Ki omegine pe Yakobo ki Yucepu ki Cimon ka Juda? 56Lumegine ducu pe gitye kacel kwedwa kany? Ci dano-ni onoŋo kit man ducu ki kwene?” 57-Cutcut cwinygi ocako a woko i kome. Ento Yecu owaco botgi ni, “Lanebi giketo deyo i kome, ento pe giketo deyo i kome i lobo tugi ki i ode.” 58Pe otiyo tic matego mapol kunnu, pien onoŋo niyegi pe.


Yocwa 7 ACO85 - Ento jo Icrael guŋayo waŋ Rwot i lok ma - Bible Search\nYocwa 6 Yocwa 8\nBal pa Akan\n1Ento jo Icrael guŋayo waŋ Rwot i lok ma mako jami ma onoŋo gidyero bote. Akan wod pa Karmi, wod pa Jabdi, wod pa Jera ma i kaka pa Juda okwanyo jami mogo ma gidyerogi bot Rwot, omiyo kiniga omako Rwot i kom jo Icrael.\n2Yocwa ocwalo dano ki i Jeriko me cito wa i Ai ma cok ki Bet-awen, i ŋet Betel yo tuŋ wokceŋ, owaco botgi ni, “Wucit ka roto lobo kuca.” Jo-nu gucito guroto Ai. 3Ka gudwogo bot Yocwa ci gutito bote ni, “Pe iwek mony ducu gucit kunnu, ento wek dano alip aryo nyo adek gucit ka lweny i kom Ai; pe imi mony ducu guyelle gucit kunnu, pien jo ma tye kunnu ginok mo.” 4Mumiyo dano alip adek ki i kin lumony aye gucito kunnu; ci guriŋo woko ki i nyim jo Ai. 5Jo Ai guneko jo pyeradek wiye abicel ki i kingi; guryemo korgi cakke ki i dog gaŋ o kwede wa i Cebarim, ci gunekogi i kor got kunnu. Ci cwiny jo Icrael oballe woko, tekgi okwe woko macalo pii.\n6Yocwa oyeco boŋone woko, opoto piny aryeba cwiny i nyim canduk pa Rwot nio wa otyeno, en ki Ludoŋo pa jo Icrael, kun gionyo apwa i wigi. 7Ci Yocwa owacci, “Maa do, ai Rwot Lubaŋa, piŋo ikelo lwak man loka Jordan kany pi miyowa i cin jo Amor wek gutyekwa woko? Twora yam waye giwa bedo loka Jordan kuca! 8Ai Rwot, ka man dok awaco lok aŋo, ma jo Icrael doŋ gutyeko loko ŋegi woko i nyim lumerokgi-ni? 9Pien jo Kanaan ki jo ducu ma gibedo i lobo-ni ka gibiwinyo pire, gibicorre girumowa woko dyere, gijwayo nyiŋwa woko ki i wi lobo. Ci gin aŋo mono ma dok ibitiyo pi nyiŋi madit-ti?”\n10Rwot owaco bot Yocwa ni, “A malo, piŋo ipoto aryeba cwiny kit man? 11Jo Icrael gutimo bal. Gutyeko turo gicikkena ma yam acikogi kwede. Gukwanyo jami mogo ma yam gidyerogi-ni, gukwalo woko, guŋinnye kwede, guketo i kin jamigi. 12En aye lok mumiyo jo Icrael pe gitwero cuŋ i nyim lumerokgi; gin mumiyo guloko ŋegi ki i nyim lumerokgi noŋo gin kikomgi gudoko gin me ajwera woko, Pe doŋ abimedde ki bedo kwedwu, nio waŋ ma wukwanyo jami ma gidyerogi woko ki i kinwu. 13A malo wek ilony lwak gubed maleŋ kun iwaco ni, ‘Diki myero wulonnye kekenwu wubed maleŋ, pien Rwot Lubaŋa pa Icrael owaco kuman ni, “Jami ma gidyero tye i kinwu, wun jo Icrael. Pienno pe wutwero cun i nyim lumerokwu nio waŋ ma wukwanyo jami ma gidyerogi woko ki i kinwu.” 14Diki odiko gibikelowu i nyim Rwot kaka ki kaka, ci kaka ma Rwot okwanyo gibibino cok doggola ki doggola; doggola ma Rwot okwanyo bibino ot ki ot; ki ot ma Rwot okwanyo dano ma tye iye gibibino ki acel acel. 15Ŋat ma gikwanyo ma tye ki jami ma gidyero-ni gibiwaŋo woko ki mac, en kacel ki jone ki jamigi ducu, pien oturo gicikke pa Rwot, dok otimo gin me lewic i Icrael.’ ”\n16Kit meno Yocwa oa malo odiko con, okelo jo Icrael cok i nyim Rwot kaka ki kaka, ci gukwanyo kaka pa Juda aye. 17Okelo jo pa Juda, ci gikwanyo doggola jo pa Jera. Okelo doggola pa Jera kun kelo dano ma iye ki acel acel, ka dok gikwanyo Jabdi. 18Ka dok okelo dano ma i ode ki acel acel, ci gikwanyo Akan wod pa Karmi, likwayo pa Jera ma i kaka pa Juda. 19Yocwa owaco bot Akan ni, “Woda, mi deyo bot Rwot Lubaŋa pa Icrael kun ituco balli. Titta kombeddi gin ma itimo; pe imuŋŋa.” 20Akan ocako dok iye ki Yocwa ni, “Ada, abalo i nyim Rwot Lubaŋa pa Icrael, man aye gin ma atiyo: 21ka aneno boŋo maber mua ki i Cinar ki i kin jami ma giyakoni, ki cekel me ryal miya aryo, ki dul jabu ma pekke romo cekel pyerabic, pigi obedo mitta, ci akwanyogi. Nen, akanogi i ŋom i kemana, ryal tye piny i tergi.”\n22Yocwa ocwalo lukwena ci guriŋo i kema pa Akan, gunoŋo jami-nu gikano i kema, kun ryal tye i tere piny. 23Gukwanyogi woko ki i kema, gukelogi bot Yocwa ki jo Icrael ducu, ci guketogi piny i nyim Rwot. 24Ci Yocwa ki jo Icrael ducu gukwanyo Akan lakwar Jera kacel ki ryal ki boŋo ca ki dul jabu, ki awo bene ki anyirare, ki twoni dyaŋine, ki kanane ki romine, ki kemane ki jami ma en tye kwede ducu, gutero wa i nota me Akor*. 25Yocwa owacci, “Piŋo ikelo ayela i komwa? Tin doŋ Rwot bikelo ayela i komi.” Ci jo Icrael ducu gucelogi ki got. Guwaŋo jamigi ki mac, ci gucelogi ki got. 26Lacen gucano got i kome madwoŋ likuŋ ma pud tye wa onyoo, ci kiniga pa Rwot malyet-ti okwe woko. Pienno nyiŋ kabedo-nu pud gilwoŋo ni nota me Akor nio wa onyoo.


1 Temceo 6 ACO85 - Jo ducu ma gubedo opii, myero guti - Bible Search\n1 Temceo 5 2 Temceo 1\n1 Temceo 6\n1Jo ducu ma gubedo opii, myero guti ki luditogi macalo jo ma romo awora i yo ducu, wek ŋat mo pe oyet nyiŋ Lubaŋa nyo pwonywa. 2Jo ma luditogi doŋ guye Rwot, myero pe gukwer worogi, ni pien gin doŋ gibedo omego, ento myero gumedde me tiyo tic maber makato botgi, pien jo ma gikonyo ki ticgi gubedo jo muye Rwot dok jo ma gin maro.\nLworo Lubaŋa ki yeŋ ki jami\nPwony lok magi dok icuk cwiny dano iye. 3Ka ŋat mo pwonyo mere lok mapat kun pe lubo lok ada pa Rwotwa Yecu Kricito pi pwony me diniwa, 4noŋo en okette malo kene ki wakke, ento pe ŋeyo gin mo kadi ki acel. Iye opoŋ ki par maraco me pyem ki daa i kom nyiŋ lok mogo; doŋ lok macalo meno a iye nyeko, pyem, yet ki par maraco ma miyo gen rwenyo woko i kin dano. 5Dok bene miyo jo ma ryekogi oballe, ma mako lok me ada oloyogi woko, gibedo ka wo awoya nono, kun gitamo ni dini aye yo me noŋo lonyo. 6Lonyo dit twatwal i dini ka ce iyeŋ ki gin mo keken ma itye kwede. 7Pien wan yam pe wakelo gin mo i lobo kany, dok bene pe wabitwero tero gin mo ka waa ki i lobo. 8Ento ka watye ki cam ki ginaruka, jami magi romowa gire. 9Ento jo ma mito bedo lulonyo miyo Catan bitogi ci gipoto i bal, ka doŋ gimoko i owic pa Catan pi mitgi mapol me miŋo ma tye ka unogi, miyo girwenyo dok gito woko matwal. 10Pien maro lim en aye acakki me gin maraco ducu; man en gin ma omiyo jo mogo gua woko ki i niye, ka doŋ gurwatte ki lwak can mapol ata mucorre i komgi.\nLweny maber me niye\n11Ento in dano pa Lubaŋa, leŋ yo ki jami meno, ket cwinyi i kit ma atir, i lworo Lubaŋa, i niye, i mar, i diyo cwiny ki i mwolo. 12Lweny lweny maber me niye; mak kwo ma pe tum matek ma yam gilwoŋi iye i kare ma ituco niyeni i nyim lucaden mapol ata. 13-Aciki i nyim Lubaŋa ma miyo kwo bot jo ducu, ki i nyim Yecu Kricito, ma otuco niyene maber i kare ma miyo lok me cadenne i nyim Pontio Pilato: 14Gwok cik ma gimiyi, bed laboŋo kit roc mo nyo lok mo ma gijuki iye, nio ka Rwotwa Yecu Kricito binen. 15Lubaŋa ma gipwoyo, en acel keken aye Won Twer, Kabaka pa luker ducu, Rwot pa rwodi, en binyuto man ka kare kikome doŋ oromo. 16En Lubaŋa acel keken ma pe to, ma bedo i Leŋo mo ma ŋat mo pe romo nyiko cok kwede, cakke con ŋat mo pud pe munene, dok bene dano mo pe twero nene. Woro ki twer ma pe gik obed bote. Amen\n17Cik lulonyo me kare man ni guwek wakke, dok bene pe guket gengi i kom lonyo ma pe genne, ento guket gengi i kom Lubaŋa ma miyowa jami ducu mabup ma yomo cwinywa. 18Myero guti tic mabeco, gubed lulonyo i timo ber bot dano, i poko jami, ki i miyo mot ki yomcwiny. 19Ka gutimo meno, noŋo gukano mono maber pigi kengi pi kare me anyim, wek gumak kwo ma en aye kwo kikome.\n20Ai Temceo, gwok gin ma yam doŋ gimiyo i ciŋi. Gwokke i boko lok mogo ma pe me woro Lubaŋa, ki i pyemmogo ma a ki gin ma gilwoŋo gobagoba ni, “Ŋec”, 21pien jo ma giwaco ni gitye ki kit ŋec meno gibayo piny nono i lok ma mako niye\nKica pa Lubaŋa obed kwedi.


Yocwa 3 ACO85 - Yocwa oa malo odiko con ci otiŋo wot - Bible Search\nYocwa 2 Yocwa 4\nJo Icrael gukato loka Jordan\n1Yocwa oa malo odiko con ci otiŋo wot kun a ki i Citim, kacel ki jo Icrael ducu, guo kwede wa i dog kulu Jordan, gubuto kenyo ma peya gukato loka tuŋ ca. 2Ka gutyeko kunnu nino adek, ci ludito guwoto i dye gaŋ 3kun giciko lwak ni, “Ka doŋ wuneno ajwagi ma Lulevi doŋ gutiŋo canduk me gicikke pa Rwot Lubaŋawu, ci wun bene doŋ wubicako wot, wua ki i kabedowu wulubo kore, 4wek wuŋe yo ma wubilubo-ni, pien yam peya wulubo yo meno. Ento kinwu ki canduk pa Rwot aye obed ma oŋadde; ber kinwu opokke ma romo yadi alip acel kulu, pe wunyik cok bote.” 5Ci Yocwa ociko lwak ni, “Wulonnye kekenwu wek wubed maleŋ, pien diki Rwot bitiyo jami taŋo i kinwu.” 6Yocwa owaco bot ajwagi ni, “Doŋ wutiŋ canduk me gicikke, wukat kwede i nyim lwak.” Gutiŋo canduk me gicikke, gucito kwede wa i nyim lwak.\n7Rwot owaco bot Yocwa ni, “Tin doŋ acako miyo ibedo dano madit ki i nyim jo Icrael ducu, wek guŋe ni, kit ma yam abedo ki Moses, abibedo kwedi bene kit meno. 8Ibiciko ajwagi ma gitiŋo canduk me gicikke ni, ‘Ka doŋ wuo i dog pii me Jordan, ci wubicuŋ mot i kulu Jordan.’” 9Ci Yocwa owaco bot lwak ni, “Wubin kany ka winyo lok pa Rwot Lubaŋawu.” 10Ka dok owaco ni, “Kombeddi doŋ wubiŋeyo ni Lubaŋa makwo tye i kinwu, dok ni en biryemo jo magi woko ki i nyimwu ada, jo Kanaan, jo Kit, jo Kiv, jo Periji, jo Girgac, jo Amor ki jo Jebuc. 11Canduk me gicikke pa Rwot me lobo ducu doŋ biŋolo kulu Jordan ki i nyimwu. 12Koni doŋ wukwany dano apar wiye aryo ki i kin kaka pa jo Icrael, dano acel pi kaka acel acel. 13I kare ma tyen ajwagi ma gutiŋo canduk me gicikke pa Rwot, ma Rwot me lobo ducu-ni, bicuŋ i pii me Jordan, ci pii me Jordan biŋol woko ma pe doŋ mol; pii ma mol a ki malo yo tuŋ cel-li bigut gurre kacel.”\n14Kit meno lwak gua ki i kemagi gucako wot pi ŋolo loka Jordan kacel ki ajwagi ma gutiŋo canduk me gicikke ma gutelo kwede nyim lwak. 15Noŋo pii me kulu Jordan poŋ woko libyeny o wa i wi tura mwaka ki mwaka pi kare malac i kare me kac. Ka doŋ ajwagi ma gutiŋo canduk me gicikke-ni guo i Jordan, guluto tyengi i pii ma i doge-ni, 16ci pii ma mol piny ma a ki tuŋ malo-ni ogut ocuŋ woko ma opoŋ otiŋŋe malo likuŋ ma ojer wa i Adam, en gaŋ ma cok ki Jaretan. Pii mogo ma mol kemo nam me Araba, ma Nam me Kado-ni, kingi ducu oŋol woko, ci lwak gukato loka tuŋcel, mukemo Jeriko. 17I kare ma jo Icrael ducu gimol gikato ki i lobo mutwo-ni, onoŋo ajwagi ma gutiŋo canduk me gicikke pa Rwot-ti gucuŋ i dye Jordan, nio ka rok ducu otyeko kato loka Jordan.